Чироқчилик онаизор: «Оиламдан 5 киши шу вирусга чалинди... Ўзингизни асранг!»\nҚашқадарё вилояти Чироқчи туманида яшовчи бир муштипар онанинг қуйида келтирилган изтироблари сизни ўйга толдирса, ҳушёрликка чорласа, ажаб эмас. Унинг оиласидан бир, икки... эмас, беш нафар киши коронавирус инфекциясига чалинди. Дастлаб 14 ёшли ўғли, сўнг турмуш ўртоғи, кейин икки нафар қизи, сўнг кенжа ўғли...\nКуни кеча унинг саккиз ёшли кенжа ўғли соғайиб, реабилитацияга кузатилди. Аллоҳнинг мўъжизасини қаранг, шундай оғир хасталикни юқтирган турмуш ўртоғи ва болаларининг бошида парвона бўлган аёлда бу вирус аниқланмаган. У кенжа фарзанди соғайган куни карантиндан чиқиб, уни бағрига босди. Оиласининг қолган тўрт аъзоси эса ҳали даволанишмоқда.\nРеабилитация марказида она-бола билан учрашганимизда тождор вирусни енгиб чиққан беғубор болакай дунёнинг ташвишини унутиб, онасининг бағрида мултфильм кўриб ўтирган эди. Онанинг хаёли эса қолган яқинларида...\nЧироқчилик онаизорнинг изтиробли кечинмалари сизни ҳам бефарқ қолдирмайди, деган фикрда эътиборингизга тақдим қилмоқдамиз.\nТоғалари уларни яхши кутиб олишган, ўғлимни яхши дўхтирларга кўрсатишган. Айниқса, кичик тоғаси операция ўтгунича улардан хабардор бўлган, “Наврўз” байрами куни ота-болани уйига олиб келиб, меҳмон қилган. Аммо ўша кунлари унинг ҳам мазаси қочиб, иссиғи чиқиб юрган экан. Эртаси куни отаси улар билан хайрлашиб, машинада ўғлимни олиб қайтади.\nУйга келгач, турмуш ўртоғим йўлда машина бузилиб қолиб, кўп қийналганини айтиб, ётиб қолди. Аввалига шамоллаган шекилли, деб эътибор қилмабмиз. Орадан уч-тўрт кун ўтиб, Тошкентдаги кичик тоғаси оғир дардга чалинганлиги учун шифохонага ётқизилганини эшитиб, ҳангу-манг бўлиб қолдик. Бир кун ўтиб, унинг коронавирус инфекциясидан вафот этгани ҳақидаги хабарни эшитиб, даҳшатга тушдик. Отаси дарров дўхтирларга телефон қилиб, коронавирусга чалинган қариндоши билан мулоқотда бўлганлигини маълум қилди...\nУ ёғи худди ёмон тушга ўхшайди. Аввалига Тошкентда операция бўлган ўғлим, кейин отаси, кейин бошқа болаларимнинг лаборатория таҳлиллари уларнинг ҳам коронавирусга чалинганини кўрсатди. Кўзимга дунё зимистон бўлиб кўриниб кетди...\nЭй Худо, бу қандай кўргулик бўлди, дейман, кўзларимга ёш қуйилиб келаверади. Оиламга қаердан ёпишди бу бало, нимага уларни Тошкентга жўнатишга кўндим, Хитойдан ташқари яна кўплаб давлатларда шу вирус тарқаганини эшитгандик-ку, нимага бунинг бизга дахли йўқ, деб калта ўйладик?..\n“Ёмон тушим” ўшандан буён давом этаётганга ўхшайди. Ҳаммамизни вилоят юқумли касалликлар шифохонасига олиб келишди. Менда инфекция аниқланмади. Фақат карантинга олишди. Тавба, дейман, қишлоқда грипп деганлари, энг аввало, менга тегарди. Яқиндагина ҳам бир дунё “осма укол” олгандим. Худонинг ишлари қизиқ экан. Шу норасидаларимга берган дардни менгинага бера қолса нима қиларди, деб нола қиламан. Бирпасгина ухлаб олинг, дейишади, кошки кўзим илинса. Кун-у тун болаларимнинг, отасининг соғлиғини тилаб, Худога илтижо қилиб чиқаман.\nХонамиз рўпарасида жойлашган деразага термулавериб, кўзларим тиниб кетади. Ана, барака топкур дўхтирлар мижжа қоқмай болаларимнинг тепасида парвона, ана, қандайдир муолажалар қилишаяпти. Бу одамларнинг ҳам уйида болалари бордир, дейман. Шулар ҳам тирик жон-ку ахир? Нимага худди ўз боласи дард чекаётгандай жон куйдиришади булар?\nҚанчадан-қанча ҳамқишлоқларим, қўни-қўшниларимиз, бошқа яқинларимизни ҳам ташвишга қўйдик. Уларнинг олдиларида ҳам минг хижолатдамиз. Биз сабаб ҳаловатлари бузилди. Айримлари карантинда ётиб чиқишга мажбур бўлишди.\nҚишлоқда битмаган иморатимиз қолди. Болаларимнинг отаси уста. Рўзғоримиз шу устачиликнинг ортидан эди. Кам-кўстимиз кўп ҳали. Аммо ҳеч бир ташвиш болаларимнинг тола сочига арзимас экан. Ҳаммаси мактабда аъло баҳоларга ўқишарди. Уйимиз уларнинг мактабдан олиб келган фахрий ёрлиқларига тўлиб кетган. Айниқса, ўн олтига тўлган катта қизим ўқишга киришни орзу қилаётган эди...\nМана, неча кундан бери давом этаётган қоронғулик ичида ниҳоят йилт этган нур кўринди. Кенжатойимнинг соғайганини эшитганимда севинганимдан эсимни йўқотишимга сал қолди. У биринчи синфни тугатаяпти. Суннат тўйини қилиш ҳаракатида эдик.\nТакрор-такрор айтаман: менинг бошимга тушганини ҳеч кимга кўрсатмасин! Ҳамма болалар оналарнинг гапларига қулоқ солишади. Дўхтирлар уйда қолинг, деб бежизга айтишаётгани йўқ. Оналар, илтимос, болаларингизни, яқинларингизни асранг! Бу синовлар ўтиб кетади, уларни уйда, иссиқ бағрингизда олиб ўтиринг. Топган бойлигингиз, солган иморатингиз, бошқа минг-минг орзу-ҳавасларингиз саломатликнинг олдида ҳеч нарса эмас экан.\nМазкур ҳаётий ҳикоя Соғлиқни сақлаш вазирлигининг расмий саҳифаларида эълон қилинди.\nҚашқадарё вилояти соғлиқни сақлаш бошқармаси Ахборот хизмати раҳбари Нуриддин ЭГАМОВ оққа кўчирди.


Вақф ва унинг таърифи. – .:: Xadicha.uz\nБутун оламлар Робби Аллоҳга битмас туганмас ҳамду санолар Ҳабибимиз Муҳаммад соллалоҳу алайҳи васаллам ва аҳли оилаларига саловату дурудлар бўлсин. Тарихга назар ташлайдиган бўлсак бизнинг ўлкаларда «Вақф мулки» деб юритлган мулклар бўлганлигига гувоҳ бўламиз. Шу ўринда бизга «Вақф мулки» қандай мулк деган савол туғилади.\n«Вақф» сўзи луғатда «тутиб туриш», «тўхтатиш» деган маʼноларни англатади. Истелоҳда эса, «Вақф» нарсани Аллоҳнинг мулки ҳисобида сақлашдир. “Вақф бу – бирор объектни Аллоҳнинг мулки бўлиши узра (олди-берди муомаласидан) тўсиб қўйиш ва ундан ҳосил бўладиган манфаатни эса муайян қатламга ёки барча эҳтиёжмандларга ёхуд омма мусулмонлар учун садақаи жория қилиб қилиб қўйишдир“. Мисол учун, бир инсоннинг боғи бор. У инсон ўша боғни ундан чиқадиган мевалар халққа тарқатилишига кўра Аллоҳ учун вақф қилдим, деса ёки шу ишни расмийлаштириб қўйса, унинг боғидан ҳосил бўлган мевалар мудом халқ учун хайр-эҳсон қилинади.\n«Вақф» – мусулмон мамлакатларида давлат ёки айрим шахслар томонидан диний эҳтиёж ёки хайрия ишлари учун ажратилган мол-мулк. Вақфнома орқали расмийлаштирилади. Ер-сув, уй-жой, мактаб, масжид, шифохона ва бошқалар вақф мулки бўлиши мумкин. Ўз мулкини вақфга топширган шахс мазкур мулкка нисбатан эгалик ҳуқуқини йўқотади. Лекин унинг ўзи ёки оила аъзолари ёхуд учинчи бир шахс вақф мулкидан вақфномада қайд этилган мақсадларда фойдаланилаётганлигини аниқлаш учун вақф мулкини бошқариш ҳуқуқини сақлаб қолиши мумкин. Ўз мулкини вақф мулки сифатида топширган шахснинг фарзандлари ёки бошқа авлодлари мазкур вақф мулкидан келадиган даромадлардан нафақа олиб туриши мумкин. Вақф мулкини шариат қонуни бўйича давлат бошлиғи ёки қози назорат қилади. Бу тартиб Шарқнинг баъзи мамлакатларида ҳозир ҳам амалда бўлиб келмоқда. Вақфнинг ҳукми – у исломда мустаҳаб бўлган қурбат, яъни ибодатдир.\n1) «Шу жойни вақф қилдим ёки уни масжид қилдим» деганга ўхшаш вақфга далолат қилувчи сўз билан.\n2) Одамларнинг урфида вақфга далолат қилувчи иш-феъл билан. Масалан, ҳовлисини масжид қилиб қўйиб, унда ҳаммага намоз ўқишга изн берганга ўхшаш ёки ер-мулкини қабристон қилиб, унга ҳамманинг дафн қилинишига изн берганга ўхшаш.\nБиринчи қисм: Очиқ лафзлар. Вақф қилдим, вақфга ушладим, фойдасини ҳаммага қилдим, (вақф деб) атадим каби. Булар очиқ лафзлар бўлиб, одатда вақфдан бошқа маънога далолат қилмайди. Шу лафзлардан бирини айтган бўлса, шу билан вақф бўлиб қолаверади ва яна қўшимча бошқа ишга ҳожат қолмайди\nИккинчи қисм: Киноя (яъни, вақф маъноси тушуниладиган) лафзлар. Масалан, садақа қилдим, (ўзимга) ҳаром қилдим, абадийликка қолдирдим деганга ўхшаш сўзлар. Бу каби сўзлар киноя деб аталади. Чунки, улардан вақф маъноси ҳам, бошқа маъно ҳам тушунилиши мумкин. Ушбу лафзлардан биронтасини айтса, у билан вақфни ният қилган бўлиши ҳам шарт қилинади. Ёки у билан бирга очиқ вақфни ифода этувчи лафзлардан биронтасини қўшиб айтиши ёки киноя лафзларидан яна биронтасини қўшиш шарт қилинади. Масалан: «Шунча нарсани вақф қилинган садақа қилдим ё (ўзимга) ҳаром қилинган садақа қилдим ё абадийликка қолувчи садақа қилдим», деганга ўхшаш ёки «шунча нарсани сотилмайдиган ва мерос қўйилмайдиган садақа қилдим» деганга ўхшаш.\nВақф ҳақида Қуръони каримда ва ҳадиши шарифларда даллиллар келган. Аллоҳ таоло Қуръони Каримда :\n«Эй иймон келтирганлар! Касб қилган пок нарсаларингиздан ва Биз сизларга ердан чиқариб берган нарсаларимиздан садақа қилинглар. Нопокни қасд этиб садақа қилманг. Ҳолбуки, уни ўзингиз ҳам олувчи эмассиз, магар кўз юмсангизгина оласиз. Ва билингки, албатта, Аллоҳ бой ва мақталган зотдир».\n( Бақара сураси 287 оят)\nУшбу оятда мусулмонлар, авваламбор, ҳалол касб қилишга ва ўша ҳалол топган мол-мулкларидан, экиб ўстирган мева-сабзавотларидан садақа қилишга буюрилган. Зеро ҳар бир мулк одамларга Аллоҳ томонидан уларни синаш учун берилган омонатдир. Баъзи одамлар харом йўл билан пул топиш каби айбларини ювиш учун Худо йўлига садақа қиладилар. Бундай садақа Аллоҳга мақбул бўладиган садақа эмас. Зотан, Аллоҳ бой ва ҳеч бир нарсага муҳтож бўлмаган Зот. Одамлар садақа қилса ҳам ўз фойдаларигадир, ўзлари истамаган нарсани садақа қилсалар ўз зарарларигадир. Чунки, Аллоҳ ҳар қандай яхшиликни билади ва садақалар эвазига молларини зиёда қилиб одамларга қайтариб беришга Қодирдир\nАбу Ҳурайра розияллоҳу анҳудан ривоят қилинади: “Набий соллаллоҳу алайҳи васаллам: «Қачон одам боласи вафот этса, барча амаллари ундан узулади: фақат учта амали(дан савоб келиб туради): садақаи жориядан, фойдаланиб туриладиган илмдан ва ҳаққига дуо қилиб турадиган солиҳ фарзанддан кесилмайди», дедилар”. Бешовларидан фақат Бухорий ривоят қилмаган.\nШарҳ: Бу ердаги вақфга тегишли гап «садақаи жориядир». Жорий садақа давомли садақа бўлиб, асосан, вақфдан иборат бўлади. Мусулмон киши кўпчилик фойда оладиган бир иш қилиб кетган бўлади, ана шундан кишилар фойда олиб турсалар, ўлганидан кейин ҳам унинг эгасига савоб етиб туради. Шунинг учун ҳам мусулмонлар ислом таълимотларини яхши тушуниб, уларга яхши амал қилган пайтларида бардавом савобдан умидвор бўлиб, кўплаб вақфлар қилишган. Бева-бечора, фақир камбағаллар учун турли нарсаларни беришган. Тарихда энг биринчи вақф Пайғамбар соллаллоҳу алайҳи васаллам томонларидан Мадинада сотиб олинган ва бизнинг кунларда «Масжидун Набавий» номи билан машҳур масжид қурилган ер ҳисобланади. Кейинчалик мазкур эзгу ишга кўплаб саҳобаи киромлар ҳам қўшила бошлайдилар. Пайғамбар соллаллоҳу алайҳи васаллам ва хулафои рошидинлар даврида давлатманд саҳобалардан вақф ташкил этмаганлари йўқ эди. Саҳобалардан кейин тобеинлар , табаʼ тобеинлар ҳам бу ишда бардавом бўлдилар ҳозирги кунимизгача бу улуғ иш етиб келгандир .\nХулоса ўрнида шуни айтиш керакки , ҳозирги кунда бизнинг Ўзбекистонда “Вақф “ ҳайрия фонди фаолият олиб келмоқда . “Вақф “ ҳайрия фонди Ўзбекистон Республикаси Президентининг 2018 йил 16 апрелдаги “Диний – маърифий соҳа фаолиятини тубдан такомиллаштириш чора тадбирлари тўғрисида “ ги фармон асосида ташкил қилиндиган бўлиб унинг маблағлари 3 қисмга бўлинади :\n3.Закот , ушр , фитр ва фидя бўлими\nФондга келиб тушган маблағлар масжидлар ва диний таълим муассасаларининг бинолар қуриш , таъмирлаш , реконструкция қилиш ва диний таълим муассасалари ўқтувчилари , тадқиқотчилари , ўқувчи ва талабаларини моддий ва ижтимоий қўллаб – қувватлаш , аҳолини ижтимоий ҳимояга муҳтож қатламлари , шу жумладан, имконияти имконияти чекланган ъшахсларни моддий ва маънавий қўллаб – қувватлаш каби бир қатор ишларга сарфланади .\nШу кунгача фондга 5млрд 846 млн 810 сўм тушган бўлиб ундан 5млрд.193 млн. 230 минг сўмни 6500 нафар одамга тақсимлаб берилган . Аллоҳ таоло ҳайрия қилаётган инсонлардан ҳам , уни ўз эгаларига етказиб бераётган фонд раҳбарларидан ҳам рози бўлсин .\nХадичаи Кубро аёллар-қизлар ислом билим юртининг\n4-курс талабаси Абдуҳалилова Маҳбубахон.


Главная > Новости > Мурожаатларнинг ягона тизими яратилди\nМурожаатларнинг ягона тизими яратилди\n2018 йил 1 февралдан эътиборан Ўзбекистон Республикаси Президенти Виртуал қабулхонаси ахборот тизимининг янги талқини ишга туширилди.\nАхборот тизими фаолияти такомиллаштирилиб, унда жисмоний ва юридик шахслар учун давлат органларига мурожаат қилишда қўшимча қулайликлар яратилган. Жумладан, Интернет тармоғидаги "pm.gov.uz" манзилидаги веб-сайт орқали мурожаатларни давлат органларининг раҳбарларига бевосита юбориш мумкин.\nШундан келиб чиқиб, мурожаатлар билан ишлаш самарадорлиги ва шаффофлигини ошириш, бир-бирини такрорловчи мурожаатларни қисқартириш, келиб тушаётган барча маълумотларни ягона тизим доирасида бирлаштиришни таъминлаш мақсадида давлат органларининг расмий веб-сайтларида яратилган виртуал қабулхоналар фаолияти тўхтатилади.\nЯнги талқиндаги Виртуал қабулхона юртимизда мурожаатлар билан ишлаш тизимини янги босқичга кўтариб, жойларда юзага келаётган муаммоларни тезкор ҳал этишда муҳим аҳамиятга эга бўлади.\nКўрилганлар сони: 4952


Шольц Украинадаги урушни дипломатик тарзда тугатиш шартини айтди\nГермания канцлери Украинадаги урушни тугатиш шартларини айтди\n17 May 18:32 Ўзбекистон янгиликлари\nГЕРМАНИЯ ЗЕЛЕНСКИЙ ПРЕЗИДЕНТ РФ УКРАИНА УРУШ Шольц\nУруш дипломатик йўл билан тугатилиши учун Россия ҳарбий ҳаракатларни тўхтатиб, Украина ҳудудидан қўшинларини олиб чиқиб кетиши керак.\nГермания канслери Олаф Шольц Украина президенти Владимир Зеленский билан суҳбат чоғида Россия қўшинлари Украинадан олиб чиқиб кетилгандан кейингина урушни дипломатик йўл билан ҳал қилиш мумкинлигини айтди. Бу ҳақда Германия ҳукумати вакили Штеффен Хебстрейт баёнотида айтилади.\n«Канцлер ва Украина президенти Украинадаги мавжуд ҳарбий ва гуманитар вазият ҳақида маълумот алмашишди. Улар Украина ва Россия ўртасида дипломатик музокаралар йўли билан муаммони ҳал этиш Россия томонидан ҳарбий ҳаракатларни зудлик билан тўхтатиш ва Россия қўшинларини Украинадан олиб чиқиб кетишни талаб қилишига келишиб олдилар», – деди у.\nРоссиялик 32 мутахассис Ўзбекистонга таълим лойиҳасини амалга ошириш учун жўнаб кетади


Ўзбекистон президенти Тожикистон президентига ҳамдардлик билдирди\nТожикистон президенти Имомали Раҳмон акаси Нуриддин билан.\nЎзбекистон президенти Шавкат Мирзиёев Тожикистон президенти Имомали Раҳмонга акасининг вафоти муносабати билан таъзия изҳор этди. Бу ҳақда Ўзбекистон Ташқи ишлар вазирлиги матбуот хизмати хабар қилади.\n“Сизнинг акангиз Нуриддин Раҳмоннинг бевақт вафот этиши ҳақидаги хабар бизни чуқур қайғуга солди”, дейилади Ш.Мирзиёевнинг И.Раҳмонга йўлланган хатида.\nИслом Каримов вафотидан сўнг расмий Тошкентнинг бошқа Марказий Осиё мамлакатлари билан бир қаторда Тожикистон билан алоқаларида ҳам илиқлашув кузатилмоқда. Ш.Мирзиёев И.Раҳмон билан бор-йўғи 4 кун муқаддам – 5 октябрь куни телефон орқали сўзлашиб, уни туғилган куни билан табриклаганди.


Хоразм вилояти ҳокимлиги » Ўзбек тили » Фаолият » Статистик ва таҳлилий ахборотлар » 2017-йил 3-квартал ҳолатига » Транспорт\nЮк ташиш. 2017 йил январь-июнь ойларида барча транспорт турлари томонидан 22,8 млн. тонна юк ташилган бўлиб, бу ўтган йилнинг шу даврига нисбатан 9,8 фоизга кўп.\nЮк айланмаси барча транспорт турлари томонидан 533,8 млн.тн-км. ни ташкил қилди ва 7,2 фоизга кўпайди.\nЯкка тартибдаги тадбиркорларнинг автомобил транспортининг юк айланмаси 2016 йилнинг январь-июнига нисбатан 104,6 фоизга кўпайди ва 420,9 млн. тн-км. ни ташкил қилди. Юк айланмасининг умумий ҳажмида хусусий юк ташувчиларнинг улуши 78,8 фоизни ташкил этди (2016 йилнинг январь-июнида 80,8 фоиз).\nЙўловчи ташиш. 2017 йил январь-июнида барча транспорт турлари томонидан 217,8 млн. киши ташилган бўлиб, бу кўрсаткич ўтган йилнинг шу даврига нисбатан 4,4 фоизга кўпайган. Йўловчи ташиш айланмаси ушбу даврда 4,4 фоизга кўпайиб, 2262,4 млн. йўловчи-км. ни ташкил қилди.\nХусусий йўловчи ташувчилар автомобил транспортида йўловчи айланмаси 2016йил январь-июнга нисбатан 104,8 фоизга кўпайди ва 1920,1 млн. йўловчи-км. ни ташкил қилди. Йўловчи айланмасининг умумий ҳажмида хусусий йўловчи ташувчиларнинг улуши 84,9 фоизни ташкил этди (2016 йил январь-июнда


Ақиқа қандай маросим? » O'zbekiston musulmonlar idorasi Qashqadaryo viloyati vakilligi rasmiy sayti\nАқиқа қандай маросим?\n11-10-2021, 11:26 15 Ўқиш режими + -\n“Ақиқа” арабча сўз бўлиб, у ўзбек тилидаги “кесиш” деган сўзнинг маъносини англатади. “Ўзбек тилининг изоҳли луғати” китобида: “Ақиқа-чақалоқ сочини олиш; қурбонлик қилиш. Оилада “янги меҳмон”, яъни чақалоқ дунёга келганлиги муносабати билан туғилганига 7 ёки 14 ёхуд 21 кун бўлганда ўтказиладиган зиёфат, маросим” дейилади. Шаръий истилоҳийда ҳам чақалоқ туғилган кунлари ёки кейинроқ фарзанд шукронаси ва унинг жони гарови сифатида жонлиқнинг бошини кесиш маросимига “ақиқа” дейилади.\nСамура ибн Жундуб розияллоҳу анҳудан ривоят қилинишича, Расулуллоҳ соллаллоҳу алайҳи ва саллам шундай деганлар: “Ҳар бир бола ақиқаси билан гаровланган. Унинг (номи)дан еттинчи куни (жонлиқ) сўйилади, сочи олинади ва исм қўйилади” (Имом Аҳмад, Доримий, Байҳақий ва Табароний ривояти).\nБу ҳадисда айтилишича, боланинг келгусида бахтли бўлиши унинг ақиқасига боғлиқ. Агар инсон фарзанди учун ақиқа қилса, чақалоққа нисбатан яхшиликни юзага чиқарган бўлади. Чақалоқ туғилганининг еттинчи куни унинг номидан ақиқа қилинади, сочи олинади ва исм қўйилади. Сочи олинганидан кейин сочнинг вазни миқдорида камбағалларга садақа қилинади.\nАли ибн Абу Толиб розияллоҳу анҳу ривоят қилади: “Расулуллоҳ соллаллоҳу алайҳи ва саллам Ҳасан номидан бир қўй сўйдилар ва: “Эй Фотима, унинг сочини ол ва сочининг оғирлиги миқдорида кумуш садақа қил”, дедилар. Мен уни тортиб кўргандим, оғирлиги бир дирҳам ёки ундан камроқ чиқди” (Термизий ва Ҳоким ривояти).\nЖоҳилият давридаги турли маъбуд ва маъбудаларга атаб қилинадиган курбонликлар ўрнига мусулмон оиласида фарзанд туғилганлигининг шукронаси сифатида бир жонлиқ сўйиб ақиқа маросимини ўтказишлик жорий этилди. Кўп ҳолларда ақиқа маросимини чақалоқ туғилган куннинг 7 ёки 14, ёхуд 21 кунлари ўтказиш фазилат ҳисобланади. Бу кунларда ақиқа маросими ўтказилмай қолинса, сўнг бошқа кунларда, қачон бўлса ҳам ақиқа маросимини ўтказса бўлаверади.\nХулоса қилиб айтадиган бўлсак, мўмин-мусулмонлар учун ақиқа сўзининг маъносини билиш, у англатган маросимни тўғри тушуниш муҳим ҳисобланади. Аллоҳ таоло барчамизни фазилатли амалларни қилишга муваффақ қилсин!


2094 13:54 / 14.07.2017\nБақара сураси, 18-оят\nУлар кар, соқов, кўрдирлар. Бас, улар қайтмаслар. Бақара 18Ўзларидан ўтган мунофиқлик оқибатида улар яхшиликни эшитмайдиган кар, гапира олмайдиган соқов ва давоми...\n1886 14:56 / 13.07.2017\n2181 12:11 / 11.07.2017\nБақара сураси, 16-оят\nАна ўшалар залолатни ҳидоятга сотиб олганлардир. Бас, тижоратлари фойда келтирмади ҳамда ҳидоят топганлардан бўлмадилар. Бақара 16. Ушбу оятда Аллоҳ таоло давоми...\n1874 12:37 / 10.07.2017\nБақара cураси, 15-оят\nАллоҳ уларни истеҳзо қиладир ва туғёнларида тентираган ҳолларида қўйиб берадир. Бақара 15Аслида истеҳзо, макрҳийла каби ишларни Аллоҳга нисбат бериб бўлмайди. давоми...\n1933 05:24 / 07.07.2017\nБақара сураси, 14-оят\nҚачон иймон келтирганларни учратсалар .Иймон келтирдик,, ndash дерлар, шайтонлари билан холи қолганларида эса .Албатта, биз сизлар биланмиз, биз истеҳзо давоми...\n1921 12:15 / 04.07.2017\nФажр сураси, 2-оят\nВа ўн кеча билан қасам. .Фажр, 2. Бу .ўн кеча,дан мурод ndash зулҳижжа ойининг биринчи ўн кунлиги кечалари экани барча тафсирчиларимиз томонидан таъкидланган. Ўша давоми...\n2009 15:15 / 01.07.2017\n5935 12:01 / 27.06.2017\nЕ, ич ва кўзинг қувонсин. Бас, бирор башарни кўрар бўлсанг .Мен Роҳманга рўза назр қилдим. Бугун инсон зотига зинҳор гапирмасман,, ndash дегин,.Яъни .Хурмодан е, сувдан давоми...\n2882 17:09 / 24.06.2017\nМоида сураси, 89 оят\nАллоҳ таоло айтади .Аллоҳ сизларни беҳуда қасамларингиз учун тутмас. Лекин қасд ила туккан қасамларингиз учун тутади. Бас, унинг каффорати аҳлингизга берадиган давоми...\n3099 17:07 / 24.06.2017\nҚадр сураси, 5‑оят\nҚадр кечасининг фазилатиУ кеча ёмонлик ва озор беришдан холи бўлган бир кечадир. Аллоҳ таоло бу ҳақда У кеча то тонг отгунча тинчликомонликдир , деб айтган. Қадр сураси, 5оят.\n2826 18:06 / 21.06.2017\nБақара сураси, 196 оят\nҲаж ва умрани Аллоҳ учун тугал адо этинг. Агар ушланиб қолсангиз, муяссар бўлган ҳадий вожиб. Ҳадий ўз жойига етмагунча, сочингизни олдирманг. Сиздан ким бемор давоми...\n2234 14:55 / 21.06.2017


Россия НАТОни асосий геосиёсий таҳдид деб ҳисоблашда давом этади\n16 декабр 2019, Тошкент вақти: 02:27\nРоссия ташқи ишлар вазирлиги расмий вакили Мария Захарова\nРоссия ташқи ишлар вазирлиги расмий вакили Мария Захарова НАТОнинг 70 йиллиги муносабати билан Москвада 4 апрель куни ўтказилган матбуот анжуманида Шимолий Атлантика альянси Москва учун асосий таҳдид эканини айтди.\n-Шимолий Атлантика альянси яна асосий геосиёсий таҳдидга айланиш учун барча имкониятларни ишга солмоқда. Ҳамма нарса ортга қайтмоқда: совуқ уруш риторикаси ҳам, агрессив ҳаракатлар ҳам. Шарқий Европада янгидан янги ҳарбий техника жойлаштирилмоқда. Россия чегараси олдидаги ҳарбий инфраструктура модернизация қилинмоқда. Ташкилотга аъзо давлатиларнинг ҳарбий ҳаражатлари йилдан йилга кўпаймоқда,-деди Захарова.\nАввалроқ НАТО Бош котиби Йенс Столтенберг 3 апрель куни АҚШ Конгрессига қилган мурожаатида Москванинг агрессив сиёсатини танқид қилган эди.\nНАТО Бош котиби ўз ташкилоти Европага ядровий ракеталарни жойлаштирмаслигини таъкидлади ҳамда НАТО Россия билан янги «совуқ уруш»ни бошлашдан манфаатдор эмаслигини айтди.\nВашингтонгда НАТО ташкил этилганининг 70 йиллиги муносабати билан 3 -4 апрель кунлари саммит ўтказилди. Саммитда НАТОга аъзо 29 давлат мудофаа вазирлари қатнашади.


Беларусда икки мухолифатчи 10-11 йилга қамалди\n27 май 2022, Тошкент вақти: 06:10\nМария Калесникова ва Максим Знак суд залида. 2021 йилнинг 4 августи.\nБеларусь суди 6 сентябрь куни мухолифатнинг Мувофиқлаштирув кенгаши аъзолари Мария Калесниковани 11 йилга, Максим Знакни 10 йилга озодликдан маҳрум этиш тўғрисида ҳукм чиқарди. Суд уларни “миллий хавфсизликка таҳдид солувчи ҳаракатларни амалга оширганликда, ҳокимиятни босиб олиш учун фитна уюштирганликда, экстремистик ташкилот тузишга уринганликда” айбдор деб топди.\nМария Калесникова ва Максим Знак айбловни тан олмади. Улар суд ҳукмини "сиёсий қувғин" дея баҳоладилар. Мухолифат лидери Светлана Тихановская Мария Калесникова ва Максим Знак айбсиз эканини таъкидлаган ҳолда, Беларусь ҳукуматини уларни зудликда озод этишга чақирди.\nБеларусда ўтган йилнинг 9 августида ўтган президентлик сайловида мамлакатни 25 йилдан бери бошқариб келаётган Александр лукашенка қайта ғалаба қозонгани эълон қилингани ортидан норозилик намойишлари бошланиб кетган эди.\nНамойишларни мухолифат лидери Светлана Тихановская асос солган Мувофиқлаштириш кенгаши уюштирган.


18:11 20.05.2016 (Янгиланган 18:53 20.05.2016)\nЯнги Captiva кўпроқ спорт машинасини эслатади. Модель автомат коробкага эга бўлиши айтилмоқда. Автомобил ҳафта бошида мамлакатдаги барча автосалонларда сотувга қўйилди. Янги тойчоқнинг баҳоси 135 миллион сўм атрофида.\nТОШКЕНТ, 20 май — Sputnik. "Ўзавтосаноат" АК жамоатчиликка Chevrolet Captiva кроссоверининг янгиланган версиясини тақдим этди.\nЯнги кўринишдаги автомобил шу ҳафтада Тошкент шаҳрида бўлиб ўтган машинасозлик, электротехника ва авиация саноатини ривожлантириш, маҳсулотларни стандартлаштириш масалалари мажмуасининг тармоқ саноат ярмаркасида намойиш этилди.\n"Бу модел Ўзбекистонда 2007 йилнинг октябридан бошлаб ишлаб чиқарилмоқда. Ўтган йиллар мобайнида у ўз кўринишини икки марта ўзгартирган, бугунги кун тартибига киритилган учинчи ўзгариш эса халқаро бозор талаблари асосида амалга оширилган", — деб хабар қилди компания вакили.\nМашинанинг ташқи кўриниши кўпроқ ўзгартирилди, дейиш мумкин. У ҳозирда спорт русумидаги автомобилни эслатмоқда. Янги моделдаги автомобил бош ёруғлик чироқлари ёруғлик-диодли юриш чироқлари бўлинмаси билан жиҳозланди. Бундан ташқари, эмблемаларнинг ўрни ҳам ўзгарди. Олд бамперлар ҳам қисман модификация қилинган, шу туфайли машина янада савлатли кўринишга эга бўлди.\nЯнгиланган Captiva янги MyLink мультимедиа тизими билан бойитилган. Йўлтанламаснинг интерьерида янги рул чамбари ва кўриниши ўзгарган марказий консоль пайдо бўлди.\nКомпания вакилининг айтишича, янги автомобил ҳафта бошида мамлакатдаги барча салонларда сотувга қўйилган. Энг қизиғи, модел сўм эвазига сотилмоқда, нархи эса 135 миллион доллар атрофида.


Далай Лама вакиллари Пекинга сафар қилади\n18 январ 2021, Тошкент вақти: 06:44\nТибетнинг қувғиндаги руҳоний етакчиси Далай Лама вакиллари Хитой раҳбарияти билан музокаралар ўтказиш мақсадида сешанба куни Пекинга сафар қиладилар.\nБу ҳақда Тибетнинг қувғиндаги ҳукумати баёнот тарқатди.\nБу 2008 йилдан буён томонлар ўртасида ўтказиладиган илк учрашув бўлади.\nХитой ҳукумати Далай Лама ва унинг тарафдорларини қўпорувчилик амалиётлари, жумладан, 2008 йилда Тибетда бўлиб ўтган норозилик намойишларини уюштирганликда айблаб келмоқда.\nБуддавийлар раҳбари Далай Лама Тибетга қонуний ва ҳақиқий ўлка мақомини берилиши тарафдори эканини бир неча бор билдирган.


Сўнги йилларда Республикамиздаги барча қўриқлаш хизмати фаолиятида катта ишлар амалга оширилмоқда. Яъни аҳолини янада хушёрликка чақириш, уларни хавфсизлиги ҳамда фаровон турмушини таъминлаш, шунингдек сохада хизмат кўрсатаётган ходимлар фаолиятини кучайтириш, меҳнатларини рағбатлантириш бўйича бир қатор тадбирлар ўтказилмоқда. Ўзбекистон Республикаси мустақиллигининг 28 йиллик байрами муносабати билан 12-13 сентябрь кунлари “Ўзбекистон темир йўллар” АЖда Харбийлаштирилган қўриқлаш бошқармаси биринчилиги учун Харбийлаштирилган қўриқлаш бошқармаси ва касаба уюшма қўмитаси билан биргаликда ўт ўчириш бўйича амалий спорт мусобақси ўтказилди. Мусобақада бошқарманинг ўт ўчириш командалари иштрок этди.\nКўтаринки рухда ўтган қизиқарли мусобақада хакамлар хайъати томонидан ғолиблар эълон қилинди. Унга кўра 1-ўринни Тошкент харбийлаштирилган қўриқлаш отряди, 2-ўринни Қарши харбийлаштирилган қўриқлаш отряди ва 3-ўринни Термиз харбийлаштирилган қўриқлаш отряди эгалладилар.\nБундан ташқари Термиз ҳарбийлаштирилган қўриқлаш отрядида мини футбол мусобақаси ўтказилди. Мусобақада отряд тасаруфидаги 5 та команда – Термиз командаси, Термиз вокзали командаси, Дарбанд командаси, Термиз отряд штаби командаси ҳамда Шарғун кўмир командалари иштрок этди. Мурасасиз ва қизқарли мусобақада 1-ўринни Дарбанд командаси, 2-ўринни Термиз командаси, 3-ўринни Шаргун кўмир командаси эгалладилар. Ғолибларга бошқарма касаба уюшма қўмитаси томонидан эсдалик совғалар тақдим этилди.


Инглиз тилини ўрганишнинг энг яхши усуллари - 25 Января 2015 - Nozim-Studio.com | Sevimli Portal\nГлавная » 2015 » Yanvar » 25 » Инглиз тилини ўрганишнинг энг яхши усуллари\nБу сизнинг нутқингиз ривожланиши ва инглиз тилидаги сўзларни эслаб қолишингизга ёрдам беради. Унинг фойдасини тезда сезасиз. Асосийси, дангасалик қилмаслик!\n3. Инглиз тилида блог юритинг\nНималарни ўйлаётганингизни ёзинг ва ҳамма билан ўртоқлашинг. Сизга кимлардир жавоб қайтариши мумкин: уларга тил ўрганаётганингизни айтинг, эҳтимол улар сизнинг хатоларингизни тўғрилашар ва ўз билимлари билан сизга ёрдам беришар.\n5. Инглиз тилидаги сайтлар, электрон китоблар, газета ва журналларни ўқинг\nЎқиш сизга ёзма нутқни яхшироқ тушунишингизга ёрдам беради. Интернет берадиган чексиз имкониятлар орқали тил ўрганиш қийин эмас. Сиз янгиликлар ёки касбингизга оид маълумотларни ўқишингиз мумкин, асосийси нимани ўқишингиз эмас, инглиз тилидаги матнларни ўқишингиздир.\n6. Мунозаралардаги иштирок\nСизни қизиқтирадиган мавзу ёки хоббингиз борми? Бу ҳақда инглиз тилида гаплашишингиз мумкин. Форумлар ва ижтимоий тармоқларда ўз қизиқишингизга мос фикрловчи инсонлар билан суҳбатлашинг.\n7. Инглиз тилида сўзлашувчилар билан скайп орқали суҳбат қуринг\nЭнг муҳим вазифалардан бири инглиз тилида гаплашувчилар билан жонли мулоқот қилишдир. Жонли мулоқот тилни осон ўрганишингизга ёрдам беради. Бу борада "italki” сервисидан фойдаланишингиз мумкин.\n8. Ўйинлар ўйнанг\nИнглиз тилини ўрганишга мўлжалланган махсус ўйинларни ўйнанг. Бу усул ҳам тил ўрганишингизни, ҳам мароқли ҳордиқ чиқаришингизни таъминлайди.\n10. Ўз карточкаларингизни тузинг\nИнглизча сўзларни карточкалар ёрдамида эслаб қолиш ҳам самара беради. Сиз учун қийин туюлган сўзларни махсус карточкаларга ёзиб қўйинг. Карточкалар тўплами орасидан бирорта карточкани суғуриб олинг ва унинг таржимасини айтинг. Жавобингизни текшириш учун эса карточканинг тўғри жавоб ёзиб қўйилган орқа томонига қаранг.\nКатегория: Maslahatlar | Просмотров: 3167 | Добавил: Admin | Рейтинг: 0.0/0


2016 йил 15 декабрда лизингга мўлжалланган 10 000 евро қийматидаги ишлаб чиқариш ускунасини етказиб бериш бўйича импорт шартномасини имзоладик. Шартнома бўйича сотувчи – Туркия корхонаси, олувчи – банк, юкни қабул қилувчи – бизнинг корхона. Корхонамиз банкга 10 000 еврони сўмдаги эквивалентида 37,5 млн. сўм гаров қўйдик, банк Туркияга корхонасига 10 000 еврони тўлаб берди. 20.01.2017 йилда ускуналар олиб келинди. Банк билан топшириш-қабул қилиш далолатномаси имзоланди, банкга қўйилган гаров суммадан қисман тўлов амалга оширилди.\nСизнинг корхонангиз ушбу ҳолатда лизинг шартномаси асосида ускуна сотиб олган ҳисобланади.\nЛизинг - молиявий ижаранинг алоҳида тури бўлиб, унда бир тараф (лизинг берувчи) иккинчи тарафнинг (лизинг олувчининг) топшириғига биноан учинчи тарафдан (сотувчидан) лизинг шартномасида шартлашилган мол-мулкни (лизинг объектини) мулк қилиб олади ва уни лизинг олувчига шу шартномада белгиланган шартларда ҳақ эвазига эгалик қилиш ва фойдаланиш учун ўн икки ойдан ортиқ муддатга беради.\nБухгалтерия ҳисобида лизинг операциялари бўйича ўтказмалар (проводкалар) "Бухгалтерия ҳисобида ижара операцияларини акс эттириш тартиби" тўғрисидаги Низомга (АВда 01.06.2009й. 1961-сон билан рўйхатга олинган),6-сон БҲМС ҳамда 21-сон БҲМСга мувофиқ берилади.\nХўжалик муомалаларнинг мазмуни\nГаров сифатида пул маблағлари банк ҳисобрақамига кўчирилди\n4890 “Бошқа дебиторлар қарзлари”\nУскунани лизингга берувчидан қабул қилиб олиш\n0310 “Молиявий ижара шартномаси бўйича олинган асосий воситалар”\n7910 “Тўланадиган молиявий ижара”\nУзоқ муддатли мажбуриятнинг –яъни банк олдидаги лизинг бўйича асосий қарзнинг жорий қисмини ажратиб олиш\n6950 “Узоқ муддатли мажбуриятлар - жорий қисми”\nФоизларни ҳисобга олиш\n9610 “Фоизлар кўринишидаги харажатлар”\n6920 “Ҳисобланган фоизлар”\nГаров сифатида берилган пул маблағларидан лизинг бўйича ҳисобланган фоизлар суммаси ушлаб қолинди\nГаров сифатида берилган пул маблағлари қайтариб олинди\nБерилган ўтказмаларга изоҳлар:\n1 ва 2-сонли ўтказмалар фақат бир марта берилади.\n3-сонли ўтказма балансда лизинг бўйича қарзнинг яқин 12 ой ичида тўланиши керак бўлган қисми алоҳида ажратиб кўрсатиш учун керак. Биринчи марта қарзнинг яқин 11 ойга тегишли қисмига, кейинги ойлардан бошлаб эса ҳар ой давомида асосий қарзнинг бир ойлик суммасига ушбу ўтказма берилиши керак.\nҲар сафар лизинг бўйича фоизлар ҳисобланганда 3-сонли ўтказма берилади. То лизинг бўйича тўловлар тугамагунча, фоизлар давомий равишда ҳисоблаб ёзиб борилади.\n4-сонли ўтказма ҳисоблаб ёзилган фоизларни тўлаганда ёзиб борилади.\nЛизинг бўйича асосий қарзни жорий ойга тегишли қисмини тўланганда 8-сон ўтказма берилади. Демак ҳар ой асосий қарзни ёпишга йўналтирилган суммага ушбу ўтказма берилиши керак.\nЮқорида келтирилган ўтказмалардан ташқари, ускунани фойдаланишга топширилган вақтдан бошлаб уни асосий восита сифатида ҳисобини юритиб, корхонанинг ҳисоб сиёсатига мувофиқ амортизация ҳисоблаб борилиши ва белгиланган тартибда қайта баҳолаш керак. Ушбу ускуна бўйича йиғилган амортизация суммаси 0299 счетда акс эттирилади.\nЛизинг шартномаси муддати тугагач, ускунанинг қиймати 0310 счетдан 0100 счетга ўтказилади, 0299 счетда йиғилган амортизация суммаси эса 0200 счетнинг тегишли субсчетига ўтказилади.\nЛизинг шартномаси асосида корхона хисобига кирим килинган асосий воситалар янги технологик жиҳоз бўлса, ҳамда бу технологик жиҳозни қўшимча лизингга (сублизинг) берилмаган бўлса, АВ томонидан 2007 йил 11 июнда 1688-сон билан рўйхатга олинган Низомда белгиланган имтиёзларга, хусусан ягона солиқ тўлови бўйича солиқ солинадиган база янги технологик асбоб-ускуналар олишга йўналтирилган маблағлар суммасига, лекин солиқ солинадиган базанинг кўпи билан 25 фоизига камайтирилади.


Қоӊыратта районлар аралық АИЖСке диагноз қойыў лабораториясы жумыс алып бармақта - AmuNews.uz - энг сўнгги янгиликлар\n"Жайхун садоси" радиосын онлайн еситиӊ!\n"Тараққиёт кўзгуси" газетасы Илим ҳәм билимлендириў Аўыл хожалығы Байланыс\nҚоӊыратта районлар аралық АИЖСке диагноз қойыў лабораториясы жумыс алып бармақта\nЖер жүзилик ден саўлықты сақлаў шөлкеминиӊ мағлыўматларына қарағанда, дүньяда АИЖС пенен кеселленгенлер саны 34 миллионды қурайды. Бир күнде шама менен 3400 адам АИЖС инфекциясын өзине жуқтырып алмақта.\nБүгин глобал машқалалардыӊ бирине айналған бул кеселлик – адамныӊ иммунитет жетиспеўшилигинен келип шығатуғын созылмалы жуқпалы кеселлик болып есапланып, вирус наўқастыӊ организминде пүткил өмири даўамында сақланып қалады. Инфекция дәслеп жасырын тәризде, бул дәўир бир неше ай, 5-10 жылға, яки оннан да көбирек ўақыт даўам етиўи мүмкин.\nЖасырын дәўирде кеселликтиӊ ҳеш қандай белгилери гүзетилмейди. Әйне усы жасырын дәўирде наўқаслар өзлери билмеген ҳалда АИЖС ти басқаларға жуқтырыў қәўпи жүдә жоқары. Кеселликтиӊ раўажланыў процессинде қысқа ўақыт ишинде кескин азып кетиў, дене ыссылығыныӊ тез-тез көтерилиўи, иштиӊ өтиўи, себепсиз узақ созылған жөтел, қәўипли өспелердиӊ раўажланыўы, аўыз бослығы ҳәм түрли ағзалардыӊ жара болыўы сыяқлы клиникалық белгилер байқала баслайды.\nЗаманагөй медицина қаншелли раўажланғаны менен, ҳәзирги күнде АИЖС пенен кеселленген адамды пүткиллей вирустан емлеўши дәри-дәрмақ жоқ. Буған себеп вирустыӊ жүдә өзгериўшеӊлиги. Ҳәр бир пуқара өзинде гүманлы ҳалатларды сезген жағдайда ықтыярый рәўиште тексериўден өтиўи мүмкин.\nБуныӊ ушын Pеспубликамызда АИЖС на қарсы гүресиў орайы ҳәм Қоӊырат районында районлар аралық АИЖСке диагноз қойыў лабораториясы жумыс алып бармақта. Өзбекистан Pеспубликасынын «Адамныӊ иммунитет жетиспеўшилиги вирусы келтирип шығаратуғын кеселликтиӊ (АИЖС инфекциясы) тарқалыўына қарсы гүресиў ҳаққында»ғы Нызамына муўапық, тексериўлер сыр сақланған ҳалда алып барылады. Нәтийже қандай болыўына қарамастан сыр сақланыўына кепиллик берилип, наўқастыӊ жасаў, жумыс ҳәм оқыў орнына, сондай-ақ, әскерий хызмет ҳәм азатлықтан айырыў орынлары бойынша хабар бериў қатаӊ қадаған етиледи.\nҲәр қандай кеселликти даўалағаннан гөре, оныӊ алдын алған абзал. Саламат турмыс тәризине бойсыныў ҳәр қандай кеселликтиӊ алдын алыўдыӊ еӊ исенимли жолы.\nБ.БЕГМУPАТОВА, Қоӊырат районлар аралық АИЖСке тексериў лабораториясы басқарыўшысы.\nAmuNews.uz'дың Telegram'дағы каналына қосылың!\nТемаға тийисли жаңалықлар\nӨнерлиниң қолы алтын\nҚанлыкөл районында халыққа ҳәм социаллық тараў объектлерине көмир ҳәм көмир брикети тарқатылды\nНокис Тошкент шаҳри\nЖаӊаланды: 36 минут алдын\nЕн көп оқылған\n«AmuNews.uz». Сайт Өзбекстан Баспасөз ҳәм хабар агентлиги тәрепинен дизимге алынған. Гуўалық № 0919


Дам олиш куни Ўзбекистонда кутилаётган об-ҳаво маълумоти\nДам олиш куни Ўзбекистонда кутилаётган об-ҳаво...\n17.02.2018 17:33 0 770\nЎзбекистон гидрометеорология хизмати марказининг хабар қилишича, 18 февраль куни Тошкент шаҳрида ҳаво ўзгариб туради, туман тушиши мумкин. Ҳаво ҳарорати кечаси -4 ... -2 даража, кундузи +5 ... +7 даража илиқ бўлади. Сониясига 3-8 метр тезликда шамол эсади.\nҚорақалпоғистон Республикаси ва Хоразм вилоятида ҳаво ўзгариб туради, туман тушиши мумкин. Нукусда ҳаво ҳарорати кечаси -15 ... -10 даража, кундузи 0 ... +5 даража илиқ бўлади. Урганчда эса кечаси -8 ... -3, кундузи 0 ... +5 даража илиқ бўлади. Сониясига 5-10 метр тезликда шамол эсади.\nБухоро ва Навоий вилоятларида ҳаво ўзгариб туради, туман тушиши мумкин. Ҳаво ҳарорати кечаси -6 ... -1 даража, кундузи +6 ... +11 даража илиқ бўлади. Сониясига 5-10 метр тезликда шамол эсади.\nСамарқанд, Жиззах ва Сирдарё вилоятларида ҳаво ўзгариб туради, туман тушиши мумкин. Ҳаво ҳарорати кечаси -10 ... -5 даража, кундузи +5 ... +10 даража илиқ бўлади. Сониясига 5-10 метр тезликда шамол эсади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Ҳаво ҳарорати кечаси +2 ... +7 даража, кундузи +7 ... +12 даража илиқ бўлади. Сониясига 5-10 метр тезликда шамол эсади.\nФарғона водийси вилоятларида ҳам ҳаво ўзгариб туради, туман тушиши мумкин. Ҳаво ҳарорати кечаси -2 ... +3 даража, кундузи +4 ... +9 даража илиқ бўлиши кутиляпти. Сониясига 5-10 метр тезликда шамол эсади.\nШунингдек, тоғли ҳудудлар — Чимён, Қамчиқ ва Нурафшонда ҳаво ўзгариб туради, туман тушиши мумкин. Ҳаво ҳарорати кечаси -13 ... -8, кундузи -2 ... +3 даража совуқ бўлади. Нурафшонда эса кечаси -10 ... -5, кундузи +5 ... +10 даража илиши мумкин. Сониясига 5-10 метр тезликда шамол эсади.


«Sony Pictures Entertainment» компаниясининг ходимлари 5 декабрь куни уларнинг оилалари хавф остидалиги ҳақида ёзилган электрон хатлар олдилар, Бу ҳақида «Газета.ру»га асосланиб «Kun.uz» хабар бермоқда.\nБу хатларнинг муаллифлари ўзларини «Тинчлик қўриқчилари» деб номланган хакерлар гуруҳ аъзолари деб танитдилар. Аввалроқ бу гуруҳ хакерлари компаниянинг компьютер тизимини бузиб, у ердан минглаб компания ходимлари ва киноюлдузлар ҳақидаги шахсий маълумотларни қўлга киритган эдилар.\nБарча юборилган электрон хатлар бир хил матнга эга бўлиб, унда хусусан «умид сизни тарк этади ва Sony Pictures қулайди» деган матн ҳам бўлган.\n«Sony Pictures Entertainment»га хакерлик ҳужуми 24 ноябрь куни уюштирилган эди. Хакерлар тахминан компаниянинг 47 минг ходими ва кино соҳаси арбобларига тегишли бўлган шахсий маълумотларга эга бўлган эдилар. Улар орасида Голливуд юлдузи Сильвестр Сталлонега тегишли маълумотлар ҳам бўлган. Аввалроқ бу ҳужумга Хитойдан туриб ишловчи шимолий кореялик хакерларнинг алоқаси бор деган хабар берилган эди, бироқ Шимолий Кореянинг дипломатик корпуси вакили буни инкор этмоқда.


Земан 103 нафар фуқаронинг Украина Қуролли Кучлари сафига киришига рухсат берди\nЧехия президенти ўз фуқароларининг Украина Қуролли кучлари сафига киришини маъқуллади\n11 May 22:40 Жаҳон\nАРМИЯ Милош Земан Петр Фиал УКРАИНА Украина қуролли кучлари УРУШ ЧЕХИЯ\nПрезидент Милош Земан Чехия фуқароларининг Украина Қуролли Кучлари сафига киришини маъқуллади.\nМарт ойи бошида Украина армиясига қўшилишдан манфаатдор бўлган 300 га яқин одам Чехия ҳукуматига мурожаат қилган.\nЧехия президенти Милош Земан 103 нафар фуқаронинг Украина Қуролли кучлари сафига киришига рухсат берди. Бу ҳақда президент матбуот котиби Жири Овчачек маълум қилди.\nБу қарор ҳали бош вазир Петр Фиала томонидан имзоланмаган.\nҚайд этилишича, март ойи бошида Украина армиясига қўшилишга қизиққан 300 га яқин одам расмийларга мурожаат қилган.\nУкраинанинг Москвадаги элчихонаси ўз фаолиятини тўхтатди


Британия дунёда биринчи бўлиб COVID-19 га қарши “ҳапдори”ни маъқуллади\nБуюк Британия COVID-19 га қарши ҳапдори қўлланишини маъқуллаган дунёда биринчи мамлакат бўлди.\nАҚШнинг Merck ва Ridgeback Biotherapeutics ширкатлари ишлаб чиқарган “молнупиравир” препарати ҳапдори кўринишида бўлиб, уни касалликнинг дастлабки босқичида қўллаш тавсия этилган. Дори, хусусан, соғлиғи хатар остида бўлган гуруҳга мансуб кишилар – сурункали хасталиклар билан оғриган беморлар учун тавсия этилади.\nБу COVID-19 га қарши оммавий фойдаланишга мўлжалланган биринчи препаратдир. Коронавирус инфекциясини даволашга мўлжалланган специфик препаратлар шу пайтгача фақат касалхоналарда оғир аҳволдаги беморларга ёрдам беришда қўлланилган.\nКлиник синовлар янги дори соғлиғи хатар остида бўлган гуруҳга мансуб кишиларнинг ковид инфекцияси билан касалхонага тушишини ва ундан вафот этишини тенг ярим ҳиссага камайтириши мумкинлигини кўрсатган.\nБританияда, Европанинг бошқа мамлакатларида бўлгани каби, куз бошидан буён коронавирусга чалинганлар сони ортиб бормоқда. Аммо ўлим ҳолатлари ўтган йилдагидан анча кам бўлиб, бу ялпи эмлаш самараси ўлароқ баҳоланмоқда: инфекция оғир кечаётган беморларнинг аксариятини эмланмаганлар ташкил қилади.


Қозоғистонлик журналист: “Бухорода туяни ижарага олиб, олис тарихга саёҳат қилдим” - Hidoyat.uz\nАсосий саҳифа Мақолалар Қозоғистонлик журналист: “Бухорода туяни ижарага олиб, олис тарихга саёҳат қилдим”\nЧоп этилди Mart 2, 2019 Қозоғистонлик журналист: “Бухорода туяни ижарага олиб, олис тарихга саёҳат қилдим”da fikr bildirishni o'chirish\nБухорога борган киши ўрта асрларга тушиб қолгандек бўлади, деб ёзади қозоғистонлик журналист Алибек Бегалинов.\nЎзА мухбири хабар қилади\nАлибек Бегалинов Қозоғистоннинг машҳур the-steppe.com нашрига материал тайёрлаш учун махсус Ўзбекистонга келди. Журналист ўз автомобилида тасвирчилар гуруҳи билан Бухоро, Самарқанд, Тошкент бўйлаб саёҳат уюштирди. У материалларида Бухоро жозибасини тасвирлаш билан бирга, саёҳат қилувчиларга керакли маьлумотларни бериб борган. 250 тенгега туяни ижарага олиб, гўёки олис тарихга қайтган ҳолда Бухоро кўчалари бўйлаб сайр қилиш мумкин, дея маълумот беради журналист.\nАлибек биз билан қилган суҳбатда Ўзбекистонда туризмни ривожлантиришга жиддий киришилгани сезилмоқда, дейди. Лекин шунга қарамасдан у чегаралардан машина билан ўтишда кўпроқ ушланиб қолганини ва тенгени сўмга айлантиришда қийинчиликка дуч келганини айтади.\nШунингдек, қозоқ журналисти ижодий гуруҳ билан машинада саёҳат қилгани учун йўлларда ҳайдовчиларнинг ҳаракатланиши ҳам тартибсизроқ эканига эътибор қаратган. Бироқ журналистнинг Ўзбекистон ҳақидаги умумий тасаввурлари ижобий.\n“Умуман олганда Марказий Осиёда тарихий обидаларга бой мамлакат Ўзбекистон бўлса керак. Мен юртдошларимга Бухорога, албатта, саёҳат уюштиришни тавсия этаман“, дейди журналист.


40 ёшда ҳаёт энди бошланади... - 23 Апреля 2016 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная / Bosh sahifa » 2016 » Апрель » 23 » 40 ёшда ҳаёт энди бошланади...\nҲечдан кўра кеч бўлса ҳам янгитдан ҳаёт бошлашга ҳаракат қилинг\n"Ҳеч ким сизга ўзингизчалик ғамхўрлик қилолмайди”, дейди "Gazeta” нашри ва ҳечдан кўра кеч бўлса ҳам янги ҳаётга қадам қўйиш сирлари билан ўртоқлашади.\nБизга баъзида илҳом, баъзида эса дангасаликни енгиш керак бўлади. Олдимизга қўйган вазифаларни бажарганимиз учун ўзимизни-ўзимиз тақдирлаб туришимиз лозим. Сизни ҳар доим кимдир "Сен зўрсан!”, "Буни бажара оласан!” деб ишонтириб туриши шарт эмас. Барча қўрқувларни, ишончсизликларни енгиб, мустақил равишда бирор ютуққа эришишга ҳаракат қилинг. Ҳеч қачон вақт ўтди, энди кеч бўлди деб ўйламанг.\nЁшингизни тўғри қабул қилинг\n"Эрталаб тонгда ёш, чиройли, куч-қувватга тўлган, барча ташвишларни, бегоналарнинг фикрини унутган ҳолда уйғонишни ким истамайди дейсиз? Ўрта ёшли инсонлар учун бу гаплар ушалмас орзудай туюлади, – дейди Гарвард ва Нью-Йорк университети ўқитувчиси, "Ҳечдан кўра, кеч” китоби муаллифи Барбара Шер.– Аммо сизни келажакда катта ўзгаришлар кутмоқда. Сиз янги ҳаёт остонасида турибсиз. Бу ҳаётингизнинг илгариги 40 йиллик умрингиздан тубдан фарқ қилади ва уни ишонч билан иккинчи ҳаёт деб аташ мумкин. Бу ҳаёт илгариги ҳаётингиздан тубдан фарқ қилади”.\nУнинг фикрини америкалик психиатр Морган Скотт Пек ҳам тасдиқлайди. Унинг айтишича, кўпчилик бу ёшдаги кризисни ўтказишга тайёр бўлмайди. Улар фақат ўтмиш хотиралари билан яшашга ўрганиб қолишади.\nОлға интилишга ҳаракат қилинг\nВақтни тўхтатиш ҳақидаги фикрингиздан воз кечинг. Баъзи бировлар ташқи қиёфасини ёшартиришга уриниб, 40 ёшида 20 ёшлидай кўринишга ҳаракат қилади. Аммо бу билан вақтни тўхтатиб бўлмайди. Янгича яшашга, бирор қизиқарли машғулот билан шуғулланишга ҳаракат қилинг. Қўрқувни унутинг, агар олға ҳаракат қилмасангиз, пайти келиб бунга ҳам афсусланасиз.\nЯнги одатларни шакллантиринг\n1. Гаплашишга иккиланаётган одамингизга қўнғироқ қилинг.2. Ўйлаганингиздан кўра эртароқ туришга ҳаракат қилинг.\n3. Кўпроқ ҳадя қилинг, эвазига ҳеч нима кутманг.\n4. Бошқалардан меҳрибончилик кутмасдан, уларга ғамхўрлик қилинг.\n5. Ярадор бўлиб, қонга ботсангиз ҳам курашдан тўхтаманг.\n6. Эҳтиёт бўлиш тавсия этилганда ҳам, таваккал қилишдан қўрқманг.\n7. Орқангиздан ҳали ҳеч ким эргашмаган бўлса ҳам, етакчиликни қўлдан берманг.\n8. Ўзингизга кўпроқ эътибор беринг, буни бошқалардан кутманг.\n9. Саволларингизга жавоб тополмаганда ахмоқ бўлиб кўринишдан қўрқманг.\n10. Баъзи бир майда-чуйда тафсилотларга дарров қўл силташга шошилманг, уларга диққат-эътиборли бўлинг.\n11. Баҳонаи-сабаб кўп бўлса ҳам, ҳар қандай ишни охирига етказиб, бирор натижага эришишга ҳаракат қилинг.\n12. Бошқаларнинг фикрига қўшилсангиз ҳам, шахсий фикрингиз бўлсин.\n13. Хато қилишдан қўрқманг.\n14. Хато қилсангиз, то кутилмаган натижага эришмагунча, тўхтаманг.\n15. Нафасингиз тиқилиб қолса ҳам югуришдан тўхтаманг.\n16. Сизга ёмонлик қилган одамдан ҳам меҳрингизни, яхшилигингизни аяманг.\n17. Бажаришнинг имкони йўқдай туюлган ишларни бажаришга қўл уришдан қўрқманг.\n18. Ишларингиз юришмаган пайтда ҳам ҳаракатларингиз учун жавоб беринг.\n19. Олдингизда учраган тўсиқларга қарамай, олға интилинг. Ҳеч қачон қийналдим, деб ортга қайтманг!\nКатегория: Foydali maslahatlar / Полезны советы | Просмотров: 1864 | Добавил: | Рейтинг: 0.0/0


ЖАМОАТ МУЛКИ ВА УНИНГ ТУРЛАРИ\nЖамоат мулкидан бўлган баъзи нарсаларни қўриқ қилиб олиш\nХалифага нефт, газ, бошқа конлардан иборат жамоат мулки бўлган нарсаларни, газ ва нефт қудуқларини, фосфат, тилла, мис конлари каби конларни қўриқ қилиш ва уларнинг киримларини мусулмонлар манфаати юзасидан ўта муҳим жиҳатларга сарфлаши шаръан жоиздир. Бу йўлни тутиш юқорида зикр қилинган жиҳатларга сарфланадиган харажатларни етарли, мўл-кўл қилиш учун фойдали йўлдир. Халифа қуйидагиларга суянган ҳолда қўриқ қилиши жоиздир.\n1) Расулуллоҳ ﷺ ва у кишидан кейинги халифалар жамоат мулкига кирувчи маконларни қўриқ қилишган. Ибн Аббос, Саъб ибн Жусомодан ривоят қилиб дедилар: «Расулуллоҳ ﷺ «Қўриқ фақат Аллоҳ ва Расули учундир», дедилар. Бу ҳадиснинг маъноси қўриқ қилиш фақатгина Аллоҳ ва Расули, жиҳод, камбағал, мискин ва барча мусулмонларнинг манфаатлари учун давлатга хосдир. Бу қўриқ қилиш жоҳилиятда зўравон киши ўзи учун бирор маконни қўриқ қилиб олганидек бўлмаслиги керак. Нофиъ Ибн Умардан ривоят қилиб айтадиларки: «Расулуллоҳ ﷺ Нақийни (Мадинадаги маълум жой) мусулмонларнинг отлари учун қўриқ қилдилар». Шунингдек, Абу Бакр р.а. Робзани садақа туялари учун қўриқ қилиб, бу жойга қуллари Абу Саламани омил қилдилар. Шунингдек, Умар р.а. Робзанинг ён бағрларини қўриқ қилиб, Ҳаний деган қулларини у жойга қўриқчи қилдилар.\nБу қўриқ қилиш ўт-ўлан ва яйлов маконлари учун бўлган эди. Ўт-ўлан ва яйлов жамоат мулкидир. Расулуллоҳ ﷺ қўриқ қилган Нақийъ Мадина ташқарисида бўлган эди. Бу жойда сув тўпланиб қоларди ва қачон сув қуриса, бу жойдан ўт ўсиб чиқарди, яъни барча мусулмонларга мулк бўлган эди. Дарҳақиқат Абу Убайда: «Қўриқ қилиш фақатгина Аллоҳ ва Расули учундир» дейилган ҳадисни зикр қилганларидан кейин бунинг баёнида дедиларки: «Бизнинг раъйимизча, Аллоҳу аълам, ҳадисда қайтарилган қўриқ қилишдан мурод Аллоҳнинг Расули барчани шерик, деб эътибор қилган нарсаларни қўриқ қилишдир. У сув, яйлов, ўтдир».\nРасулуллоҳ ﷺ ва Абу Бакр р.а. ва Умар р.а. ўзлари қўриқ қилган маконларни Аллоҳ йўлида отлар ва садақотларнинг пода ва туялари учун хосладилар ва бошқа от-туяларни бу жойда боқишни тақиқладилар. Омир ибн Абдуллоҳ р.а. Ибн Зубайр р.а. оталаридан бўлган ривоятида айтилдики: «Аъробий Умар ибн Хаттоб р.а.га келиб, эй, амирул мўминин, жоҳилиятда юртимиз учун урушдик ва ўз шаҳарларимизда Исломга кирдик, нима учун уни қўриққа айлантирасиз?» деди. Ровий айтадиларки, Умар р.а. мўйлабларини бураган ҳолда сукут қилдилар. Умар р.а.ни бирор иш қийнаб қўйса, мўйлабларини бураб уф тортардилар. Аъробий Умар р.а.нинг ҳолатини кўргач, сўзини қайтара бошлади. Сўнгра Умар р.а. «Мол Аллоҳнинг моли, бандалар Аллоҳнинг бандаларидир. Аллоҳга қасамки, агар Аллоҳ йўлида ишлатиладиган нарсалар бўлмаганида эди, (яъни от-туялар) ердан бирор бир қарични қўриқ қилмаган бўлардим». Асламдан ривоят қилинган ҳадисда айтдиларки: «Умар ибн Хаттоб р.а. Ҳанийни Робза қўриқхонасига омил қилган пайтларида шундай деганларини эшитдим: «Эй, Ҳаний, инсонлардан қўлингни тий ва мазлумни дуосидан қўрқ, чунки у ижобат қилингандир, озгина туя, қўй эгаларини киргизгин ва Усмон ибн Аффон р.а., Абдурраҳмон ибн Авф р.а. чорваларини менга қўйиб бер. Албатта, бу иккисининг чорваси ҳалок бўлса, хурмо ва экинлари бор. Агар бир мискиннинг чорваси ҳалок бўлса, мени олдимга эй, амирул мўминин, пичан менга енгилроқми ёки тилла-кумушни зарарими? деб қичқириб келади. Албатта бу ер уларнинг ерлари. Жоҳилиятда унинг учун урушдилар ва шу ерларда Исломга кирдилар. Улар бизни зулм қиляпти, деб ўйлашяпти. Аллоҳ йўлида ишлатиладиган подалар бўлмаганда эди шаҳарларидан ҳеч қачон бирор нарсани қўриққа айлантирмас эдим».\nБу ҳадис ва ривоятлар жамоат мулкидан жиҳод ва унга тааллуқли бўлган нарсаларни қанчалик кўп бўлмасин ва мусулмонларнинг бошқа манфаатлари учун муҳтож бўлинадиган жамоат мулкини давлатнинг уни қўриққа айлантириши жоиз эканлигига ёрқин далилдир.\n2) Албатта, Аллоҳ субҳонаҳу ва Таоло мусулмонларнинг барчаларига – бойларига, камбағалларига моллари ва жонлари билан жиҳод қилишни фарз қилган:\nلَكِنْ الرَّسُولُ وَالَّذِينَ آمَنُوا مَعَهُ جَاهَدُوا بِأَمْوَالِهِمْ وَأَنفُسِهِمْ وَأُوْلَئِكَ لَهُمْ الْخَيْرَاتُ وَأُوْلَئِكَ هُمْ الْمُفْلِحُونَ\n– “Лекин Пайғамбар ва у киши билан бирга иймон келтирган кишилар моллари ва жонлари билаи жиҳод қилдилар. Барча яхшиликлар ўшалар учундир ва нажот топгувчилар ҳам уларнинг ўзидир”. (Тавба:88)\nإِنَّ الَّذِينَ آمَنُوا وَهَاجَرُوا وَجَاهَدُوا بِأَمْوَالِهِمْ وَأَنفُسِهِمْ فِي سَبِيلِ اللَّه\n– “Иймои келтириб, ҳижрат қилиб, моллари ва жонлари билан Аллоҳ йўлида жиҳод қилувчи кимсалар…” (Анфол:72)\nإِنَّمَا الْمُؤْمِنُونَ الَّذِينَ آمَنُوا بِاللَّهِ وَرَسُولِهِ ثُمَّ لَمْ يَرْتَابُوا وَجَاهَدُوا بِأَمْوَالِهِمْ وَأَنفُسِهِمْ فِي سَبِيلِ اللَّهِ أُوْلَئِكَ هُمْ الصَّادِقُون\n– “Ҳақиқий мўминлар, Аллоҳга ва Расулига иймон келтириб сўнгра гумонга бормаган, моллари ва жонлари билаи Аллоҳ йўлида жиҳод қилган кимсалардир ва улар (ўз иймонларига) содиқдирлар”. (Ҳужурот:15)\n– “Аллоҳ йўлида жанг қилингиз!” (Бақара:190)\nقَاتِلُوا الَّذِينَ لَا يُؤْمِنُونَ بِاللَّهِ وَلَا بِالْيَوْمِ الْآخِرِ\n– “Аллоҳга ва охират кунига иймон келтирмайдиган кимсаларга қарши жанг қилингиз!” (Тавба:29)\nوَقَاتِلُوا الْمُشْرِكِينَ كَافَّةً كَمَا يُقَاتِلُونَكُمْ\n– “Барча мушриклар сизларга қарши жанг қилгани каби, сизлар ҳам барча мушрикларга қарши жанг қилингиз!” (Тавба:36)\nБу оятлар мусулмонларга жон ва мол билан жиҳод қилиш вожиб бўлишининг ёрқин далилидир. Расулуллоҳ ﷺ ва у кишидан кейинги халифалар замонларидаги мусулмонлар жиҳодга моллари ва жонлари билан чиқардилар. Мусулмонлар жиҳодда зарур бўлган қурол, от, туя, озиқ-овқатларни давлат уларга тайёрлаб беришини кутмасдан, ўзлари тайёрлардилар. Чунки бу нарсаларни Аллоҳ уларга фарз қилган.\nМана шуларга биноан, жиҳод ва жиҳодга лозим бўлган нарсаларга сарфлашнинг вожиблиги, байтулмолда мол бўлмаганда мусулмонларга кўчади. Халифа бу жиҳатларга сарфлаш учун лозим бўлган молни мусулмонлардан олиши ёки мусулмонлардан олмасдан мусулмонларнинг мулки бўлган жамоат мулкини қўриққа айлантириб, унинг киримларидан олиши жоиздир.\n3) Умар ибн Хаттоб Ироқ, Шом, Миср ерларини қиличлари билан фатҳ қилган кишиларга, улар бу ерларни тақсимлаб беришни талаб қилганларида, бу ишни рад этди. Шу билан бирга Умар р.а. улар бу юртларни фатҳ қилишганини ва бу ерлар улар учун ўлжа эканини, ўлжа ўлжа олувчиларга берилишини ва бешдан бир қисми жангчиларга тақсимланишини билардилар. Расулуллоҳ ﷺ Хайбар ерини Хайбар жангида ҳозир бўлган жангчиларга тақсимлаганларини ҳам билардилар. Мана шуларга қарамасдан, ўлжа оятлари мазмунига биноан ва ундан давлат манфаатларига, аскарларга, чегараларга, камбағалларга, мискинларга, етим, беваларга нафақа қилинадиган ва ундан мусулмонларнинг манфаатларини бажарган киши учун ҳам нафақа қилинадиган доимий манбани мавжуд бўлишини лозимлигини билиб, бу ерларни жангда ҳозир бўлган мусулмонларга тақсимлашни рад қилдилар. Чунки Умар р.а. уларга ва маслаҳат учун чақирилган ансорларга шундай деган эдилар: «Мусулмонлар ерларни кофирлари билан эгалланиб кетган ҳолда кўрсалар, ерлар ота-боболардан мерос бўлиб қолса, кейинги келган мусулмонлар нима қилади? Бу тўғри раъй эмас. Агар Ироқ ери ўз кофирлари ва Шом ерлари ўз кофирлари билан тақсимланса, нима билан чегаралар тўсилади? Бу шаҳарлардаги, шунингдек, Шом, Ироқ ерларидаги болалар, бевалар нима бўлади?». Ансорларга Умар р.а. шундай дедилар: «Ерларни ўз кофирлари билан ушлаб туриш ва уларга хирож қўйишни (яъни солиқ ундиришни) раъй қилдим. Бу моллар мусулмонлар, жангчилар, болалар ва булардан кенингилар учун ўлжа бўлади. Сизлар бу чегараларда доим турадиган кишилар лозимлигини ва Шом, Жазийра, Кўфа, Басра, Миср каби катта шаҳарларни аскарлар билан тўлдириш зарурлигини, буларга жуда кўп жамоат кераклигини биласизларми? Агар ерлар ва кофирлар тақсимланса, буларга ҳақларни қаердан берилади?».\nМана бу тортишув ва ҳужжатлар, албатта Умар р.а. жиҳодга ва давлатга харажат лозим бўлган жиҳатларга сарфлаш учун собит, доимий манбани мавжуд қилиш лозимлигини идрок қилганининг далилидир. Умар р.а. Ироқ, Шом, Мисрда фатҳ қилинган ерлар исталган манба эканлигини кўрди. Шунинг учун бу ерларни фатҳ қилганларга тақсимламади. Умар р.а. бу ерларни, ер эгалари тўлайдиган хирож эвазига бу хирожни барча мусулмонларни манфаатлари йўлида сарфлаш учун ўз эгаларида қолдирди.\nХалифа байтулмолда мол бўлмаганда мусулмонларга вожиб бўладиган жиҳатларга сарфлаш учун жамоат мулкидан, барча мусулмонлар учун мулк бўлган нарсаларни қўриқ қилиши афзаллик жиҳатидан жоиз эканлигини кўрсатади.\nХалифалик Давлатида моллар ХАЛИФАЛИК ДАВЛАТИДА МОЛЛАР Халифалик Давлатида моллар Халифалик Давлатида моллар\nTagsЖамоат мулкиХалифалик Давлатида моллар\nХавфсизлик хизмати ўтказган хоинона амалиёти натижасида қурбонлар бўлди\nТрампнинг Қуддусни яҳудийлар давлати деб эълон қилишининг маъно-мазмунлари\nШаҳид Аъражнинг отасига режимнинг тажовуз қилиши


Маиший-маданий турмушимизга ёт иллатларни киритиш тараққиётни белгилайдими?!Haqida.net\nHome Mahalliy Маиший-маданий турмушимизга ёт иллатларни киритиш тараққиётни белгилайдими?!\nМаиший-маданий турмушимизга ёт иллатларни киритиш тараққиётни белгилайдими?!\nХалқимизда ўзингга ярашмаган ишни қилма, деган ибора бор. Албатта, ўзига ярашмаган ишни қилган одам уятга, маломатга қолади. Айни пайтда тўйларимизда урфга айланиб улгурган “оммавий маданият” кўринишидаги икки ёш ҳақида “фильм”, келин-куёвнинг вальсга тушиши, гул отиш, яна аллақандай қилиқлар миллий қадриятларимизга ёт, ўзлигимизга ярашмайдиган бемаъни хатти-ҳаракатлар, холос. Биз қачондан бери никоҳсиз йигит-қизнинг учрашувларига, қўл ушлашиб сайру саёҳат қилишига йўл бера бошладик? “Съёмка” жараёнида видеокамера келин-куёвнинг хобхонасигача кириб бориши шармсизлик эмасми?!\n…Тўйхонада чироқ бир ўчиб ёнди. Саҳнага кўз ташласам, оппоқ қўлқопли куёв келиннинг белидан қучганча рақс тушмоқда. Дастурхон атрофидаги ёши улуғ инсонларга разм соламан. Худди ўзларидан уялгандай хижолат чекиб ўтиришибди. Ёнимдаги кишига бу ҳолат ҳақида айтсам, хотиржам кулиб: «бу ҳам тараққиёт» деди. Тараққиёт қадриятларимизни оёқости қилиш эвазига бўладими?! Маиший-маданий турмушимизга ёт иллатларни киритиш тараққиётни белгилайдими?! Тўйдан олдинги “Севги ҳикояси”чи?! Бу видеотомошага киритилаётган “янгиликлар”ни кўриб бир кулгинг келса, бир йиғлагинг келади кишининг.\nКелин-куёвнинг илк учрашув жараёни тасвири кўрсатилмоқда. Қиз кутубхонада қалин муқовали китобни мутолаа қилмоқчи. Китоб жавонлари орасидан бир йигит унга тикилиб тургани бирдан хаёлини бўлади келиннинг. Тўғри, учрашув китоб тарғиботи билан бошлангани яхши. Зеро, маънавий яқинликкина икки ёш қураётган оила пойдеворини мустаҳкамлайди. Аммо бўлажак келин ҳақиқатан ҳам китобхонми ёки умрида биринчи марта бадиий китоб ушламоқдами? Ҳақиқий китобхон бўлса, унинг дунёсида “оммавий маданият” иллатлари нима қилиб юрибди?!\nФарғона вилоятида ҳам бугунги кунда тўй ва бошқа маросимларни тартибли ва ихчам ўтказиш мақсадида муайян ишлар амалга оширилмоқда.\n– Ёшлар нимани хоҳласа, шуни қилишсин, уларни ўз ҳолига қўяйлик, дегувчилар адашадилар, – дейди фуқароларнинг ўзини ўзи бошқариш органлари фаолиятини мувофиқлаштириш бўйича Марғилон шаҳар кенгаши бош мутахассиси Мухтасархон Набиева. – Фарзанд ота-она қадрини ҳаёт сўқмоқларидан сабр-тоқат билан ўтганда англайди. Кўз ўнгида чўкиб бораётган ота-онасига ғамхўрлик қилиш ўрнига уларнинг гарданига ортиқча чиқимлар юклаш одобданми? Биз шаҳримиздаги барча 54 маҳаллада шундай мазмунда суҳбатлар олиб бордик. Жорий йилнинг ўтган 10 ойи мобайнида бирорта маҳаллада эрта турмуш қуриш ҳолати ёки дабдабали «ЗАГС», тўй маросими кузатилмади. “Фотиҳа тўйи” ихчамлаштирилди. Шу куннинг ўзида зиёфатдан насиба деб бўлажак куёвга бериб юбориляпти. “Хат ёзди”, «Меҳмон чақирди”, “Ота кўрди”, тўйдан кейин қирқ кунгача зиёфат олиб бориш каби маросимларга чек қўйилди. Куни кеча Узумзор маҳалласининг Сойбўйи кўчасида истиқомат қилувчи Исматулло Бегматов хонадонига келин тушди. Тўйдан аввал хонадон бошлиғи келин-куёв учун мебель жиҳозларини ўзи сотиб олди. Қайнона бўлмиш уй пардаларигача тиктириб, гиламларни ҳам тўшаб қўйди. Тўй жуда файзли, ҳамма ҳавас қиладиган даражада ўтди, уй эгаси ҳақига дуолар қилинди. Ҳозир Бобур номидаги, «Гўраввал», «Оролбўйи», «Узумзор» маҳалла фуқаролар йиғинларидаги хонадонларда ҳам шундай хайрли ишлар амалга оширилаяпти. Тўйдан аввалги ва кейинги харажатлар борасида қудалар ўзаро келишиб олмоқда.\nТошлоқ тумани ҳокимлиги, хотин-қизлар қўмитаси, Фуқароларнинг ўзини ўзи бошқариш органлари фаолиятини мувофиқлаштириш бўйича туман кенгаши ҳамкорлигида тўйларни бир кунда ўтказиш, ортиқча маросимларга барҳам бериш, умуман, уларни ихчамлаштириш юзасидан тавсиялар ишлаб чиқилди. Ҳозир барча тўйлар ушбу тавсиялар асосида ўтказилмоқда.\n– Ҳозир ҳам «дабдабали тўй қиламан, тўйга фалончи санъаткорни олиб келаман», деб ният қиладиган оилалар бор, – дейди Тошлоқ тумани ҳокими ўринбосари, хотин-қизлар қўмитаси раиси Комила Кавлонова. –Лекин элга кирсанг элингча, деган гап бежиз айтилмаган. Президентимиз Ўзбекистон ижодкор зиёлилари вакиллари билан учрашувдаги маърузасида тўйларимиз ҳақида жуда долзарб муаммоларни тилга олди. Давлатимиз раҳбарининг тўй-ҳашамлар билан боғлиқ ортиқча харажатлар минглаб оилаларнинг нафақат иқтисодий аҳволига, балки бутун ҳаётига жиддий таъсир кўрсатаётгани ҳақидаги фикрларидан тегишли хулоса чиқарилди, ишчи гуруҳ аъзолари бу борада ўз тавсиялари билан маҳаллаларда тушунтириш ишлари олиб бормоқда.\nТуманнинг Қипчоқариқ маҳалласида Ҳурматилло Турғуновлар оиласида тўй бўлди. Тўйдан аввал икки ёш гувоҳлар билан келишиб, ФҲДЁдан ўтишди. Маросим ихчам, камчиқим ўтди. Ҳаммага маъқул тушди. Ахир, бахтга дабдаба билан эришилмайди-ку!\nАлбатта, жойларда бу йўналишда салмоқли ишлар олиб борилмоқда. Бироқ, бу гоҳида етарли эмасдек. Баъзан кундалик ҳаётда тўй ва бошқа маросимлар билан боғлиқ нохуш воқеалар ҳақида ҳам эшитиб қоламиз. Унинг келиб чиқишини таҳлил қилсангиз, ортиқча дабдаю манманликка йўл қўйилганига гувоҳ бўласиз. Аммо тўй шахсий ва оилавий масала бўлиш билан бирга, ижтимоий аҳамиятга ҳам молик тадбирдир. Шундай экан, у билан боғлиқ маросимлар қадриятларимизга мос, турмушимизга хос тарзда нишонланиши зарур.


Иқтисодий ўсиш янги товарлар ишлаб чиқаришни ва умумжаҳон ишлаб чиқариш занжирида юқорига қараб илгарилашни тақозо этади. — Review.uz\nМурожаатномада кўтарилган яна бир муҳим масала - келгуси йилларда мамлакатимизда иқтисодий ўсишнинг юқори суръатларини таъминлаш. Президентнинг Мурожаатномасини Иқтисодий тадқиқотлар ва ислоҳотлар маркази раҳбарияти шарҳлади.\nМурожаатномада олдинга сурилган яна бир муҳим масала – мамлакатимизда келгуси йилларда юқори иқтисодий ўсиш суръатини таъминлаш ҳисобланади. Президентимиз айтиб ўтганларидек, иқтисодий ўсиш доимий равишда янги товарлар ишлаб чиқаришни ўзлаштириш ва умумжаҳон ишлаб чиқариш занжирида юқорига қараб илгарилашни тақозо этади.\nШу маънода, Президентимиз ўз мурожаатида чуқур тадқиқот асосида аниқланган ва барча имкониятларга эга бўлган нефт-газ, металлургия, машинасозлик, электротехника, фармацевтика, қурилиш материаллари, тўқимачилик, чарм-пойабзал соҳалар иқтисодиётимизнинг “драйверлари”га айланиши учун 2021-йилда қандай ишлар қилиниши кераклигини ҳақида тўхталиб ўтдилар.\n- Юқоридаги соҳаларда жами қиймати 23 млрд долларга тенг бўлган инвестициялар ўзлаштирилиши ва 226 та йирик саноат ва инфратузилма объектлари ишга туширилиши;\n- Инвестиция сиёсатида давлат иштироки пасайтирилиб, хусусий ва тўғридан-тўғри инвестициялар улуши оширилиши;\n- Кейинги йилнинг 1 апрелига қадар истиқболли кластерлар рўйхати аниқланиб, уларни ривожлантириш бўйича алоҳида дастур ишлаб чиқилиши;\n- “Божхона ҳудудида қайта ишлаш режими”да саноат маҳсулотлари ишлаб чиқариш кўпайтирилиши;\n- Геология соҳасида 50 та кон ва истиқболли майдонлар аукционлар орқали инвесторларга сотилишим қайд этилди.\nБу борада Президентимиз ўз мурожаатларида Гарвард универститети тадқиқоти ҳақида тўхталиб ўтдилар. Мазкур тадқиқот Хаусман ва Идалгонинг “Иқтисодий мураккаблик” назарияси асосида ўтказилиб, турли давлатлардаги ишлаб чиқариш моделлари таҳлил қилинган ҳолда ҳар бир давлат учун “Иқтисодий мураккаблик индекси” яратилган. Шу билан бирга, мазкур тадқиқот асосида ҳар бир давлат учун ҳам ишлаб чиқариш имконияти, ҳам келгусидаги иқтисодий самараси юқорилиги нуқтаи назардан яратилиши мумкин бўлган янги товарлар рўйхати шакллантирилган. Бир сўз билан айтганда, мазкур тадқиқот юқори ўсишга эришиш учун мамлакатнинг саноат сиёсати стратегияси қандай бўлиши керак деган саволга жавоб беради.\nМаълумотларга кўра, “Иқтисодий мураккаблик индекси” рейтингида Ўзбекистон 80-ўринни эгаллаб, ўтган ўн йилликда 9 бандга юқорилаган. Таққослаш учун, бу Марказий Осиё давлатлари орасида энг яхши кўрсаткич ҳисобланади. Мазкур индекснинг яна бир муҳим жиҳати – қанчалик индекс юқори бўлса, шунчалик мамлакатнинг даромад даражаси юқори бўлади. Мазкур рейтингдаги ўрнидан келиб чиқиб, институт кейинги 10 йилликда Ўзбекистоннинг йиллик иқтисодий ўсиши ўртача 4,5% бўлишини кутмоқда ва таҳлил ўтказилган 133 мамлакат орасида энг юқори кўрсаткичлардан (23 ўрин) бири ҳисобланади. Яна бир эътиборга молик ҳолат, 2003 йилдан буён экспорт қилувчи товарлар сони янги 23 та товарга кўпайган. Мисол учун, шу йиллар давомида янги товарлар сони Қозоғистонда – 15та, Покистонда - 21та, Тожикистонда 10тани ташкил этган.\nМурожаатда келтирилган юқоридаги вазифаларни амалга ошириш Ўзбекистоннинг иқтисодий салоҳиятини янада ошириб, пировардида аҳолининг турмуш фаровонлигини оширади.


Россия зодагонлари коронавирусга қарши вакцинага апрелдаёқ эга бўлган(ми?)\nРоссияда апрел охиридан буён илк марта бир суткада 6 мингтадан камроқ Covid-19 ҳолатлари қайд этилди. Айрим хабарларга кўра, Россия миллиардерлари, топ-менежерлари ва амалдорлари коронавирусга қарши вакцинани апрелдаёқ қабул қилган.\nАпрелдан буён илк марта 6 мингдан камроқ ҳолат\nОператив штаб маълумотига кўра, Россияда ўтган суткада коронавирус инфекцияси юқтириш билан боғлиқ 5940та янги ҳолат аниқланган - бу охирги уч ой давомидаги энг паст суткалик кўрсаткич ҳисобланади.\nБунгача 6 мингдан кам ҳолат 29 апрелда қайд этилганди – ўшанда 5841та ҳолат ҳақида хабар қилинганди. Мамлакатда жами қайд этилган ҳолатлар сони 777 мингдан ошган.\nШтабнинг маълумот беришича, сутка давомида 85 киши вафот этган. Бунга қадар суткалик ўлимлар сони 100тадан кам бўлмаётганди.\nЖами вафот этганлар сони 12427 нафарга етган. Пандемия бошланганидан буён 553 мингдан ортиқ киши соғайиб кетган.\nBloomberg нашрининг ёзишича, Россиянинг бир қатор компаниялари топ-менежерлари ҳамда давлат амалдорларига Миллий эпидемиология ва микробиология тадқиқот маркази ишлаб чиққан экспериментал вакцина апрелдаёқ тақдим этилган.\nНашр миллиардерлар ва йирик компаниялар раҳбарлари орасидаги манбаларига таянмоқда. Унинг эслатишича, Россия коронавирусга қарши вакцинани ишлаб чиқарган дунёдаги дастлабки мамлакатлардан бири бўлишга уринмоқда.\nТадқиқотлар Россия тўғридан-тўғри инвестициялар фонди томонидан молиялаштирилмоқда ва ҳарбийлар билан ҳамкорликда ўтказилмоқда. Ўтган ҳафтада фонд раҳбари Кирилл Дмитриев Гамалея номидаги марказ ишлаб чиққан вакцина синовининг иккинчи босқичи 3 августда якунланиши, учинчи босқич синовлари эса нафақат Россия, балки бошқа давлатларда ҳам ўтказилишини маълум қилди.\nИшбилармон ва сиёсий элита вакиллари экспериментал вакцина дозасини олишга эришган дастур қонуний, аммо қатнашишни истовчилар кўпайиб кетишининг олдини олиш мақсадида сир тутилмоқда, деган ушбу синовлар жараёнидан хабардор манба.\nУнинг сўзларига кўра, гап бир неча юз киши ҳақида бормоқда. Bloomberg ўнлаб ҳолатлар тасдиқланишига эришган, аммо ҳеч ким ўз исм-шарифи кўрсатилишига рухсат бермаган. Эмлаш бепул амалга оширилган. Дмитриев ўзи ва оиласи тадқиқотларда қатнашганини айтган. UC Rusal компаниясида кўплаб топ-менежерлар эмланди, деб маълумот берган нашр манбалари.\nВакцина қабул қилган топ-менежерлардан бирининг айтишича, унинг ҳеч қандай ножўя таъсири сезилмаган. Бошқалар эса эмланганидан сўнг ҳарорати кўтарилгани ва мушакларида оғриқ сезишганини айтишган.\nКўнгиллиларга жавоб берилмоқда\nРоссия ҳарбийлари Мудофаа вазирлиги ва Гамалея номидаги Миллий эпидемиология ва микробиология тадқиқот маркази томонидан биргаликда ишлаб чиқарилган вакцинанинг клиник синовлари ниҳоясига етганини эълон қилди.\n«Бугун, 20 июль куни 20 кишидан иборат кўнгиллиларнинг иккинчи, сўнгги гуруҳи ҳарбий ҳоспиталдан,чиқарилади», - Россия қуролли кучлари Радиацион, кимёвий ва биологик ҳимоя қўшинларининг 48-марказий илмий-тадқиқот институти раҳбари Сергей Борисевич\nКўнгиллиларда коронавирусга қарши керакли антитаначалар аниқланди. Шунингдек, тадқиқотлар шуни кўрсатдики, инсон препаратнинг таркибий қисмларини яхши қабул қилади, деди у «Красная звезда» газетасига берган интервьюсида. Унинг қўшимча қилишича, олимлар ҳали катта ҳажмдаги таҳлилий ишларни бажариши, якуний ҳисоботларни тайёрлаши, натижаларни тақдим этиши, вакцина препаратини давлат рўйхатидан ўтказиши лозим.\nСеченов университетида ҳам коронавирусга қарши эмланган кўнгиллиларнинг иккинчи гуруҳига жавоб берилди, деб маълум қилди фармация ва трансляцион тиббиёт институти директори Вадим Тарасов. Унинг сўзларига кўра, кўнгиллилар вакцинацияни яхши ўтказган, «фақат икки кишида бош оғриши ва ҳарорат кўтарилиши кузатилган».\nРоссияда яқин вақт ичида 40-50 млн киши эмланиши керак, деди Россия тўғридан-тўғри инвестициялар фонди директори Дмитриев.\nВирус Хитойдан келмаган\nCovid-19 геном эпидемиологияси тадқиқотлари шуни кўрсатдики, Россияга вирус Хитойдан эмас, асосан Европадан келган, деб хабар берди РИА Новости Сколково фан ва технологиялар институтига таяниб.\n«Феврал охири-март бошларида Россиянинг турли шаҳарларига вирус олиб кирган камида 67 ташувчидан намуналар олинди. Олинган маълумотларга кўра, вирус Россияга Хитойдан эмас, асосан Европадан олиб кирилган», - дейилади хабарда.\nТадқиқотни «Сколтех» ҳаёт ҳақидаги фанлар маркази, олий иқтисодиёт мактаби, Смординцев номидаги грипп илмий-тадқиқот маркази ва Харкевич номидаги маълумот узатиш муаммолари институти ходимлари ўтказган.\n“Зодагонлар учун вакцина” ҳақидаги хабар рад этилди\nГамалея номидаги марказ директори Александр Гинцбург Россия зодагонлари Covid-19га қарши вакцина билан эмлангани ҳақида маълумотга эга эмаслигини айтди.\n«Йирик бизнесменлар ва майдалари ҳақида ҳам ҳеч нарса билмайман», - деди у. Сеченов университети фармация ва трансляцион тиббиёт институти директори Вадим Тарасов эса: «Ҳали клиникаолди тадқиқотлари ўтказилмади. Бу миш-миш» деди.\nГамалея номидаги марказ томонидан ишлаб чиқилган вакцина устидаги клиник тадқиқотлар якунига етгани йўқ, ундан, хусусан, амалдорлар ва бизнес вакилларининг ҳам фойдаланишининг иложи йўқ, деди соғлиқни сақлаш вазири ўринбосари Алексей Кузнецов.\n«Вакцина ҳали фуқаролар учун чиқарилмади, ундан клиник тадқиқотлар доирасидан ташқарида қўллаш имконсиз нарса», - деди у.


Ереван марказида мухолифатчиларнинг полиция билан тўқнашуви бошланди\nНамойишчилар Қорабоғ бўйича имзолаган битимдан норози эканликларини баён қилиб, Арманистон бош вазири Никол Пашиняннинг истеъфосини талаб қилишмоқда.\nТОШКЕНТ, 11 ноя — Sputnik. Арманистон пойтахти Ереванда норозилик намойишлари бўлиб ўтмоқда.\nSputnik Арманистон хабарига кўра, полиция ходимлари намойишчиларни Еревандаги Озодлик майдонида қўлга олмоқда. Митинг бошлангунга қада мухолифат вакиллари қўлга олинган.\nНамойишчилар Қорабоғ бўйича имзолаган битимдан норози эканликларини баён қилиб, Арманистон бош вазири Никол Пашиняннинг истеъфосини талаб қилишмоқда. Улар ва ҳуқуқни муҳофаза қилувчи орган ходимлари ўртасида тўқнашув бўлган.\nТоғли Қорабоғнинг тўртта парламент партияси Пашинян истеъфосига талабига қўшилган.\nАрманистон Бош прокуратураси мамлакатда амал қилаётган ҳарбий вазият сабаб тақиқлангани ҳақида огоҳлантирган.\nАввалроқ Россия президенти Владимир Путин, Озарбайжон президенти Илҳом Алиев ва Арманистон бош вазири Никол Пашинян Тоғли Қорабоғда ўт очишни тўхтатиш тўғрисида битим имзолашган эди. 10 ноябрь Москва вақти билан ярим тундан бошлаб ўт очиш тўлиқ тўхтатилаши, Озарбайжон ва Арманистон ҳарбийлари эгаллаб турган позициясида тўхташи керак. Шунингдек, Тоғли Қорабоғ ҳудудига Россия тинчликпарварлари киритилади. Арманистон бош вазири Никол Пашинян Қорабоғ бўйича битим ўзи учун жуда оғир қарор бўлганини айтди, лекин бошқа чора бўлмаганини таъкидлаган.\nмитинг, Тоғли Қорабоғ, Ереван, Арманистон


Дуо қабул бўлмаса ранжимаслик керак\n19:10 / 25 февраль 1655 pdf Ўқиш режими + -\nОдам ҳаёти давомида бўлиб ўтган воқеаларга назар солса, унда ўзига яраша кўплаб мўъжиза ва ҳикматларни кўриши мумкин. Бир қанча кимсалар дунёдаги воқеаларни тасодиф деб қабул қилишади. Шу сабабли улар воқеалардаги мўъжиза ва ҳикматларни кўра олмайдилар. Аллоҳнинг сифатларини билмаган одам У Зотнинг дуою илтижоларни эшитувчи, уларни қабул қилувчи эканлигини билмайди. Дуо қилса ҳам уларни қабул бўлишига шубҳа билан қарайди. Мўмин киши дуо қилган вақт Аллоҳ уни эшитиб турганини, дуоларини ҳам Ўзи истаган вақт қабул қилишини, воқеа-ҳодисалар тасодифан эмас, Аллоҳнинг белгилаган тақдири асосида юз бераётганини билади. Шу сабабли дуолари қабул бўлмаса тушкунликка тушмайди. Аллоҳ таолонинг бандаларига берган қуйидаги хушхабари уларни бу ибодатда бардавом бўлишга чорлайди:\n«Агар бандаларим сендан Мени сўрасалар, Мен, албатта, яқинман. Дуо қилгувчи дуо қилганда, ижобат қилурман. Бас, Менга ҳам ижобат қилсинлар ва иймон келтирсинлар. Шоядки, тўғри йўлни топсалар» (Бақара сураси, 186-оят).\n«Агар Аллоҳ одамларни қилган зулмларига биноан тутганида, ер юзида битта ҳам жонзотни қолдирмас эди. Лекин уларни белгиланган муддатгача ортга сурур. Бас, қачонки муддатлари келса, уни бирор соат орқага ҳам, олдинга ҳам сура олмаслар».\n«Улар Аллоҳга ўзлари ёқтирмаган нарсани мансуб қилурлар. Тиллари эса ёлғонни – уларга яхшилик бўлишини васф қилур. Ҳеч шубҳасиз, уларга албатта олов бўлур ва албатта, улар унутилганлардир» (Намл сураси, 61–62-оятлар).\nШу сабабли мўмин киши қилган дуоси, албатта қабул бўлишини билади. Дуо қилувчи одам эгалик қилиши керак бўлган икки туйғу бор, бу Аллоҳга самимият билан юзланиш ва У Зотнинг дуоларни қабул қилувчи, эшитувчи эканлигига қалбан ишониш. Аллоҳга ишонч ва самимият билан юзланган одам албатта, дуолари натижасини кўради. Инсонни бир томчи сувдан яратган, оламни йўқдан бор қилган Зотга бандасининг дуосини қабул қилиш қийин эмас. Фақат Аллоҳ бандасининг дуосини Ўзи истаган вақт қабул қилади. Банда фақат сабр қилиши ва дуосининг қабулига ишониши зарур.\nДуо хусусида энг нотўғри тушунча дуолари қабул бўлмаслигидан қўрқиш ва уни ташлаб қўйиш. Албатта, ожиз, гуноҳкор бандамиз. Лекин гуноҳларимиз бизни дуо қилишдан тўсиб қўймаслиги лозим. Гуноҳларимиз қанчалик кўп бўлмасин, Аллоҳнинг марҳамати, лутфи бизнинг гуноҳларимиздан кенглигини унутмаслик керак.\nУнутмаслик керакки, дуонинг ижобати, айнан дуода истагандек юзага чиқишида акс этмайди. Чунки аввал ҳам айтиб ўтганимиздек одам ўз зарарига дуо қилаётган бўлиши мумкин.\nҚуйидаги оят эса бунга мисол бўла олади:\n«Инсон яхшиликка дуо қилганидек, ёмонликка ҳам дуо қилур. Инсон шошқалоқ бўлгандир» (Исро сураси, 11-оят).\nДуонинг қабули кечиккан ёки умуман бошқа тарзда қабул қилинган бўлса ҳам хафа бўлмаслик керак. Чунки Аллоҳ бандаси учун нима яхшию нима ёмонлигини энг яхши билгувчи Зотдир. Баъзан Аллоҳ маълум ҳикматлар асосида дуонинг қабулини кечиктириши ёки умуман уни қабул қилмаслиги мумкин. Шу ва шунга ўхшаш сабаблар ҳам одамни дуодан тўсмаслиги лозим.\n14:00 / 25 февраль 745\nДунё ҳам худди шундай...\n07:10 / 26 февраль 1440\nИлм йўлида тиламчилик қилган зот ёхуд Бақий ибн Махлад\nАбу Абдураҳмон Бақий ибн Махлад Андалусий хозирги Испания 201276 ҳ.ж. У киши йигирма ёшида илм талабида Боғдодга пиёда сафар қилади. Унинг бу сафаридан мақсади, буюк давоми...\n873 11:00 / 25 июнь\nОдамлар сени сен ҳақингда ўйлаган нарсалари асосида мадҳ қиладилар. Сен нафсингни ўзинг билган нарса асосида мазаммат қил.Ибн Атоуллоҳ Сакандарий раҳматуллоҳи давоми...\n1920 08:40 / 03 июль\n3070 14:10 / 26 январь\nИнсонга бойлик нима учун берилади?\nАллоҳ молдунё бойликни ибодатларни вақтида адо қилиш ва закот бериш учун туширган. Аллоҳнинг молдавлати ҳайвоний нафс ndash фақат ебичиш ва лаззатланиш учун давоми...\n1503 16:05 / 27 август


Ўзбекистон Республикаси Бандлик ва меҳнат муносабатлари вазирлигининг энг муҳим йўналишларидан бири хорижда меҳнат фаолиятини амалга ошираётган фуқароларимизни ҳимоя қилиш ва қўллаб-қувватлаш ҳисобланади. 2018 йил меҳнат муҳожирларини қўллаб-қувватлайдиган махсус Фонд яратилди, Россия Федерацияси ҳудудида қийин аҳволда ёки ҳужжатларсиз қолган 700 нафар фуқаро қайтарилди, Ташқи меҳнат миграцияси агентлигининг Москва (Россия Федерацияси) ҳамда Кванджу (Жанубий Корея)да ваколатхоналари очилди.\n22 февраль Ташқи меҳнат миграцияси агентлигининг Жанубий Кореядаги вакили Алишер Сулаймонов Кванджуга жўнаб кетди. 26 февраль куни ОАВда 8 ой мобайнида Сеул шаҳри Новонгу туманидаги “Сангги Пик Пионвон” шифохонасида бўлиб келаётган, 1996 йилда туғилган А.Оқилов тўғрисида хабарлар тарқалди. 2019 йил 27 февралда А.Сулаймонов шифохонада бўлиб, беморни йўқлади ва жабрланувчининг акаси Азиз Оқилов билан учрашди.\nА.Оқилов 2018 йил 27 июнда ўзи ишлаган пластик қурилиш материаллари ишлаб чиқарадиган цех директори билан соғлиғидан шикоят қилиб шифохонага келган. Шифокорлар биринчи ёрдамни кўрсатишган, укол уришган ва шундан сўнг А.Оқилов номаълум сабабга кўра комага тушиб қолган. Шифокорлар организмга кескин калий етишмаслиги, шунинг оқибатида асаб тизими, шунингдек, миянинг бир қисми ишдан чиққанлиги ташхисини қўйишган. Айни пайтда А.Оқиловнинг ҳолати оғир, аммо барқарор.\n1. Ушбу масалага оид текширув ишларида ёрдам кўрсатиш мурожаати билан 2019 йил 5 февралда Корея Республикаси Бандлик ва меҳнат вазирлигига юборилган 01/0-02/11-868-сонли хатга жавоб олиш.\nВазиятни шахсан Бандлик ва меҳнат муносабатлари вазири Ш.Кудбиев назорат қилиб турибди.\nКиришлар бугун: 3208\nТашрифлар бугун: 2944


25 май 2022, Тошкент вақти: 22:22\nБеларуслик спортчи Кристина Тимановская Австрия давлат котиби Магнус Бруннер қабулида, Вена, 2021 йил 4 августи\nСпорт мулозимларини танқид қилганидан сўнг Олимпия ўйинларидан четлатилиб, ўз сўзига кўра, терма жамоа раҳбарлари уни хоҳишига хилоф равишда ватанига жўнатиб юборишга уринган беларуслик чопағон Кристина Тимановская Польшага учиб келди.\nПольша ҳукумати Тимановская Минскка қайтишдан бош тортиб, Европадан сиёсий бошпана сўраганида унга гуманитар виза берган эди. Спортчи қиз Варшавага тўғридан-тўғри Токиодан учиб келиши кутилганди, аммо уни дастлаб Венага йўллашди. Reuters агентлигига кўра, хавфсизлик нуқтаи назаридан шундай қарор қабул қилинган. Йўналишни ўзгартиришга польшалик дипломатлар ундаганлар.\nВенада Тимановскаяни Австрия давлат котиби Магнус Бруннер қабул қилган. Бир муддат бу ерда қолгач, спортчи Варшавага учиб кетган.\n1 август куни Беларуснинг спорт мулозимлари Тимановскаяни мусобақалардан четлатиб, ундан мамлакатга қайтишни талаб қилишгани ҳақида хабар қилинган эди. Бироқ спортчи Токио аэропортида полицияни ёрдамга чақириб, уларга вазиятни билдирган. Шундан сўнг қиз ватанида қайтгудек бўлса, уни таъқиб қилишлари мумкинлиги, шу боис хориждан сиёсий бошпана сўрамоқчи эканини маълум қилган.\nТимановскаяга гуманитар виза тақдим этган расмий Варшава спортчини ўз ҳимоясига олиши ва у ўз карьерасини Польшада давом эттириши мумкинлигини билдирган.\nХалқаро Олимпия қўмитаси Тимановская воқеаси бўйича суриштирув ўтказмоқда. Ғарб мамлакатлари, жумладан АҚШ Беларусь ҳукуматини спортчиларга босим ўтказиш ва Олимпия тамойилларини бузишда айблаган.


Пъер Морел: "Мақсадимиз Ўзбекистонга қарши эмас"\n15 май 2021, Тошкент вақти: 04:27\nТажрибали француз дипломати Пъер Морел¸ Ўзбекистон билан Европа Иттифоқи ўртасидаги яқинлашув сиëсати меъморларидан биридир.\nЕвропа Иттифоқининг "Жанубий коридор-Янги буюк ипак йўли" лойиҳаси юзасидан ўтган Прага саммитида Тошкент расмийлари ҳам иштирок этди. Иттифоқ расмийсига кўра¸ бу каби лойиҳалар Ўзбекистон мавқеини оширишга хизмат қилмоқда.\nЎзбекистон, Қозоғистон ва Туркманистон ҳукумат аъзолари Прагада бўлиб ўтган Европа Иттифоқи саммитида иштирок этди\nМарказий Осиёнинг мазкур уч давлати Европа Иттифоқи таклиф этаётган "Жанубий коридор-Янги буюк ипак йўли" лойиҳасига қўшилсалар, бир неча йилдан сўнг ўз нефт, газ ва уранини Россияни четлаб ўтиб бевосита европаликларга сотиш имкониятини қўлга киритишлари мумкин.\nЕвропа Иттифоқи саммитига Қозоғистон ва Ўзбекистондан вазир ўринбосарлари даражасида расмийлар келган бўлса, Туркманистон делегациясига Вазирлар маҳкамаси раисининг ўринбосари Тажберди Тагиев раҳбарлик қилди.\nДелегация мақомини эса¸ Европа Иттифоқининг Россияни четлаб ўтувчи коридорни барпо этишга нисбатан давлатлар қизиқишининг қай даражада эканини кўрсатувчи омиллардан бири¸ дейиш мумкин.\nГрузия, Туркия ва Озарбайжон президентлари Европа Иттифоқининг энг юқори мартабали мутасаддилари билан юзма-юз кўришиш имкониятини қўлдан бой бергани йўқ.\nШундай бўлса-да¸ Европа Иттифоқининг Марказий Осиё ва Кавказ давлатлари бўйича махсус вакили Пьер Морел Озодлик билан суҳбатда¸ делегациялар мақомига қарамай¸ уларнинг Прага йиғинида қатнашганларининг ўзи муҳим эканини айтади.\nПьер Морел: Бу учрашув ҳақитан ҳам олға ташланган муҳим қадамдир. Айтишим жоизки, Европа Иттифоқининг бу лойиҳани амалга ошириш борасидаги қатъияти кучаймоқда.\n90-йиллар бошларини эсланг. Ўшанда Марказий Осиё бизга олис бир минтақа бўлиб кўринган эди. Ҳозир эса у борган сайин яқинлашмоқда.\nБироқ шуни ҳам эътироф этиш керакки¸ бу давлатлар ҳозирча Европа Иттифоқининг иш жараёни ва шартлари билан яхши таниш эмас.\nОзодлик: “Жанубий коридор” лойиҳаси истиқболига кўпчилик ишончсизлик билан қарамоқда. Айримлар фикрича, Европа Иттифоқи ҳеч қачон “Транскаспий” ёки “Набукко” қувурларини қуришга пул бермайди. Бу борада нима дея оласиз?\nПьер Морел: Авваламбор¸ “Набукко” борасида билдирилаётган ишончсизликдан яхши хабардормиз. Лекин бизда “Набукко”дан бошқа лойиҳалар ҳам бор.\n“Жанубий коридор” ҳозирнинг ўзида мавжуд. Қозоғистон нефти бевосита Бокуга¸ ундан кейин Каспий денгизи орқали танкерларда Европага етказиб берилмоқда.\nҚувур қуриш кўплаб компаниялар иштирокида 10 йилга чўзиладиган жараёндир. “Транскаспий” қувурини қуришга тўсқинлик қилувчи яна бир омил сифатида Каспий денгизи қонуний статусининг ҳамон аниқланмаганини қўшишингиз мумкин.\nБу лойиҳаларга ишончсизлик борлигини инкор қилмайман. Лекин йил бошида бўлиб ўтган “Набукко” саммитини эсланг. Ўшанда Европа тикланиш ва тараққиёт банки бу лойиҳага маблағ ажратишга розилик бермадими?!\nКейин Софияда бўлиб ўтган учрашувда ушбу газ лойиҳаларига барча давлатлар қизиқиш билдирди. Ундан аввал Ашхободда муваффақиятли якунланган анжуманни эсланг.\nҲозир эса айни масалани Прагада муҳокама этмоқдамиз. Буларнинг барчаси ярим йилдан оз муддат давомида содир бўлмоқда. Бу сиёсий ироданинг кучайиб бораётганидан дарак эмасми?\nОзодлик: Сиз Ўзбекистонни ҳозирча тилга олмадингиз. Ўзбекистон бу энергетик лойиҳадан шунчалик йироқми?\nПьер Морел: Аксинча, Европа Иттифоқи Ўзбекистоннинг энергетик имкониятларини тўлиқ эътироф этади. Биз кўпинча нефт ва газ ҳақида гапирамиз¸ лекин уран ҳақида ҳам унутмайлик.\nҚозоғистон уран ишлаб чиқарувчи йирик давлат эканлигини кўпчилик билади¸ аммо ўз навбатида Ўзбекистон ҳам уран қазиб олувчи етакчи давлатлар ўнлигига киради. Ўзбекистонни эътиборимиздан четда қолдираётганимиз йўқ.\nОзодлик: Ўзбекистон билан жорий муносабатларга қандай баҳо берган бўлардингиз?\nПьер Морел: Бу жуда жадал ҳамкорликдир. Албатта¸ ечими қийин бўлган масалалар ҳам бўлган. Бироқ муайян қадамлар қилингани сабабли оғир вазиятлардан чиқа олдик.\nМулоқот ва барча соҳаларда¸ айниқса¸ хавфсизлик масалаларида маслаҳатлашувларни давом эттирмоқдамиз.\nОзодлик: Марказий Осиёга бирдан пайдо бўлган бу қизиқиш нима билан изоҳланади? Бу минтақада Россиянинг заифлашаётгани билан боғлиқ эмасми?\nПьер Морел: Мен Марказий Осиёга биржадаги сотувга олиб чиқилган минтақа ўлароқ қарамаган бўлардим. Инқироз сабабли пайдо бўлаётган имкониятлар сабабли¸ Россиянинг таъсири эҳтимол кучайиб кетаётгандир. Яна ким билади дейсиз.\nЕвропа Иттифоқининг сиёсати жуда аниқ. Биз Россиянинг минтақадаги ўрни мустаҳкам эканини инобатга оламиз. Ҳатто Европа Иттифоқининг Марказий Осиё бўйича стратегиясини ишлаб чиқиш давомида биз Россия билан маслаҳатлашганмиз. Марказий Осиёда бизнинг Россиядан бекитадиган мақсадларимиз йўқ.\nОзодлик: Аммо иттифоқнинг “Жанубий коридори” Россиянинг жиғига тегмаяптими?\nПьер Морел: Йўқ, “Жанубий коридор” Россияга қарши йўналтирилмаган. Бундай қилиш бемаънилик бўларди. Геологиядан биз яхши хабардормиз ахир.\nРоссия келаси 10 йилликлар давомида Европа Иттифоқининг асосий энергия таъминотчиси бўлиб қолаверади. Шунинг учун бу коридор Россияга қарши йўналтирилган¸ деб ўйлаш ахмоқликдир.\nОзодлик: Марказий Осиё давлатлари “Жанубий коридор” ёки “Янги буюк ипак йўли”нинг асосий иштирокчиларидир. Бироқ уларнинг анча жиддий ўзаро келишмовчиликлари бор ва улар бутун минтақа хавфсизлигига таҳдид сифатида кўрилади. Марказий Осиё давлатлари ўртасида сув тақсимоти борасида Европа Иттифоқи воситачи ролини бажариши ва эҳтимолий можароларнинг олдини олиши мумкинми?\nПьер Морел: Бу борада биз жуда ҳам эҳтиёткор сиёсат юргизмоқдамиз. Ҳар доим бир нарсани такрорлаб келамиз - биз воситачилик ролини зиммамизга олиш ниятида эмасмиз.\nБиз бир ғояни бериб “мана шу сизларнинг муаммоларингизни ҳал қилади” дейишдан ва кимгадир тарафкашлик қилишдан йироқмиз.\nБиз муаммонинг узоқ муддатли ечими топилишини истаймиз ва шу сабабли¸ Марказий Осиë раҳбарларининг ўзаро мулоқотларини рағбатлантирамиз.\nОзодлик: Лекин улар охирги марта учрашганда бир-бирлари билан жанжаллашиб кетдилар-ку?!\nПьер Морел: Улар жанжалдан кўра кўпроқ ишни қилдилар. Бу жуда ҳам нозик масала. Лекин ўтган йил октябр ойида улара Бишкекда учрашиб муросага келмаганмидилар?!\nЎшанда 2009 йил учун бир ечим топилган эди. Ўз навбатида Европа Иттифоқи бу борада ҳар қандай ёрдамни беришга тайёрдир.\nОзодлик: Ўзингиз Марказий Осиёда энг қийин ҳамкор деб таърифлаган Ўзбекистон билан яқинлаша олдингиз. Кейинги қадамларингиз қандай бўлади? Ўзбекистонга қарши жорий этилган санкцияларнинг қолган қисмини ҳам бекор қилмоқчимисиз?\nПьер Морел: Биласизки, санкцияларнинг бир қисми ҳамон сақланиб қолмоқда. Бу масала кузда муҳокама этилади. Ўтган йили биз Ўзбекистонга бу борада жуда кўп ён босдик. Мулоқотларимиз давомида ўзимизнинг ўзаро танқидларга қизиқишимиз йўқлигини кўрсатдик. Аксинча¸ биз амалий ишлар қилинишини хоҳлаймиз.\nОзодлик: Яқиндан бошлаб Ўзбекистон орқали НАТО ва АҚШ нинг ноҳарбий юклари Афғонистонга ўта бошлади. Ўзбекистонга берилаётган аҳамият шу билан изоҳланмайдими?\nПьер Морел: Албатта¸ бу жуда ҳам муҳим омилдир. Бундай қадамларни ҳатто кутмаган эдик. Ўзбекистон яна бирдан жиддий аҳамият касб этган давлатга айланди. Ўзбекистон билан хавфсизлик соҳасида ҳамкорлик қилиш биз учун доимо устувор масала бўлиб келган.\nОзодлик: Ва ниҳоят Ўзбекистондаги инсон ҳуқуқлари вазиятини хориж инсон ҳуқуқлари ташкилотлари аянчи деб баҳоламоқда. Сизлар эса, бу борада кўп ҳам хавотир билдирмайсизлар¸ шундайми?\nПьер Морел: Йўғ-э, биз албатта вазиятдан хавотир билдириб келамиз. Ўзбекистон расмийлари билан ўтказилган ҳар қандай учрашувда инсон ҳуқуқлари масаласини кўрамиз. Бу осон эмас¸ бироқ буни четлаб бўлмайди.\nБиз бу борада полемика қилишдан манфаатдор эмасмиз. Бунинг ўрнига кучли баёнотлар қиламиз. Айрим ҳолларда алоҳида ишларга аралашишимиз мумкин.\nБироқ¸ бизнинг мақсадимиз бу давлатга қарши бўлмаган натижаларга эришишдир. Биз инсон ҳуқуқларига риоя этиш уларнинг ўзлари учун муҳимлигини кўрсатишга ҳаракат қилмоқдамиз.


Россия қурилиш вазирлиги ҳукуматдан мигрантларнинг мамлакатга кириш шартларини соддалаштиришни сўради – Газета.uz\nLotinchada 14 декабр 2020, 19:00 Жаҳон\nРоссия қурилиш вазирлиги ва коммунал хизматлар бошқармаси мигрантларнинг қурилиш ишларига келишлари учун мамлакатга кириш шартларини соддалаштиришни сўради ва бир қатор таклифлар берди, дея хабар қилди ТАСС. Ички ишлар вазирлиги, меҳнат вазирлиги ва Роспетробнадзор билан келишилган ушбу таклифлар Россия ҳукуматига кўриб чиқиш учун юборилди.\nМамлакат Қурилиш вазирлиги 1 декабрь ҳолатига кўра мамлакатнинг 77 вилоятидан 50 тасидаги қурилиш майдонларида муҳожирлар етишмовчилиги кузатилаётганини айтган. «Работа в России» сайтининг хабар беришича, қурилиш соҳасида ишчи кучига бўлган талаб 190 мингдан ортиқ одамни ташкил қилади. Ҳозирда қурилиш майдонларида Ўзбекистон, Украина ва Тожикистондан келган муҳожирлар етишмаяпти, дейилади хабарда.\nВазирлик қурилиш майдонларида ишчи кучи етишмаслигининг асосий сабаби сифатида чет эллик ишчиларнинг Россияга киришига тақиқ қўйилганини келтиради. Шунингдек, баҳорда тўхтатилган қурилиш майдонларида меҳнат муҳожирларининг ишлаб чиқариш соҳасига ўтиши таъсир кўрсатган.


Давомийлиги 10 қисмдан кўп бўлмаган турк сериаллари - 13 Ноября 2020 - www.SheJoT.CoM\nArthurApark, martinhi4, shawnfd11, laurelwq3, deannays16, kenyara69, cynthiank2, nicholaskl69, rosenu4, samlaf, blumweino, attaigo, pamfx11\nГлавная » 2020 » Ноябрь » 13 » Давомийлиги 10 қисмдан кўп бўлмаган турк сериаллари\nДавомийлиги 10 қисмдан кўп бўлмаган турк сериаллари\nСериал томоша қилишни яхши кўрадиган, лекин воқеалар ривожининг чўзилиб кетиши ва саноқсиз қисмлардан чарчаган томошабинлар учун қисқа, шу билан бирга қизиқарли сюжетга эга вариантларни томоша қилиш тавсия қилинади. Бу борада қуйидаги маълумотлар асқатиши мумкин.\nСериалдаги қаҳрамон қиз йигитини бошқаси билан бирга кўриб қолади. Шундан кейин осмонўпар бинога чиқади. Бошқа бир ёш йигит уни сакрамоқчи, деган хаёлга бориб, бундай қилмасликка ундайди. Улар дўст тутинади, йигит қизга барча муаммоларини унутишга ёрдам беради. Орадан бироз вақт ўтганидан кейин қиз собиқ севгилисини кечиради ва улар турмуш қурмоқчи бўлади, аммо қизга ёрдам берган йигит куёвнинг укаси бўлиб чиқади ва қиз ҳис-туйғулари борасида иккилана бошлайди.\n«Икки ёлғончи» — 9 қисмдан иборат\nКомедия жанридаги ушбу сериалда ёшлар ўзини бой қилиб кўрсатишга уринишини гувоҳи бўлиш мумкин. Ҳаётдаги омадсизликлардан кейин нотаниш қиз ва йигит пул ҳамма нарсани ҳал қилади, деган хаёлга келиб бадавлатдек кўринишга ҳаракат қилади. Ўзига тўқ оила вакиллари билан танишади ва вақтини чоғ ўтказиб, бир-бирини севиб қолганини билмай қолади.\n«Қалдирғоч бўрони» — 7 қисмдан иборат\nБой оиланинг фарзанди оиласига мос келмайдиган йигитни севиб қолади, ота-онаси уни қизига нолойиқ деб ҳисоблайди. Қиз йигит билан қочиб кетади, аммо уни топиб олишади. Бу вақтда у ҳомиладор бўлади. Фарзандни дунёга келтирганидан кейин акаси, болани олиб рафиқасига беради. Рафиқасининг ҳам ўша куни кўзи ёриган бўлади ва ҳамма уни эгизак дунёга келтирди деб ўйлайди. Қизни севмаган инсонига турмушга беришади ва орадан йиллар ўтиб у қасос олиш учун қайтади.\n«Уйимдаги душман» — 6 қисмдан иборат\nЁш қиз обрўли оилага энага бўлиб ишга киради. Кўринишидан ёқимтой ва яхши бўлган қизнинг бу оилага келишдан мақсади бошқа: турмуш ўртоғи ва дунёга келмаган фарзанди учун қасос олиш.\n«Талончи»— 6 қисмдан иборат\nСериалда воқеалар ривожи бизнесда ҳам оилавий ҳаётда ҳам муваффақиятга эришган, севимли рафиқаси, жажжи ўғли бор эркак ҳаётига асосланган. Биргина тасодиф туфайли ҳаёти буткул изидан чиқади, фожиали воқеадан кейин комага тушиб қолади ва орадан 10 йил ўтиб ўзига келади. Бу вақтда ҳамма нарса тамоман ўзгариб кетган бўлади.\n«Севимли ўтмиш» — 8 қисмдан иборат\nСериал сюжетига кўра уч опа-сингилни болалигида бир-биридан айириб, онасини қилмаган жинояти учун қамоққа тиқишади. Қизлардан бирига аноним мактуб келмагунига қадар қизлар ҳам опа-сингиллари борлиги ҳақида билмайди. Онаси қамоқдан чиққан ва фарзандларини топишга ҳаракат қилаётган бўлади. Шундан кейин ҳаммаси бошланади.\n«Юлдузлар менинг гувоҳим» — 4 қисмдан иборат\nСериалда машҳур хонанда, унинг онаси ва мухлислари ҳақидаги воқеалар ривожини томоша қилиш мумкин. Мусиқий комедия жанрида суратга олинган «Юлдузлар менинг гувоҳим»даги ёқимли мусиқалар киши кайфиятини кўтаради.\n«Яхши ва ёмон кунда» — 6 қисмдан иборат\nКомедия жанридаги ушбу сериал тўй куни бўлажак куёв ташлаб кетган қиз ва орадан йиллар ўтиб бошқа бир севгилиси билан қиз ишлайдиган агентликка тўйини ташкил қилиш учун мурожаат қилган йигит ҳақида.\n«Янги ҳаёт» — 9 қисмдан иборат\nДушманлари кўплигидан ташвишга тушган бизнесмен ёш рафиқасининг ҳаёти хавф остида қолишидан қўрқиб келишган, улар собиқ махфий хизмати ходимини ишга олади. Қўриқчининг ҳам оиласи, ўзига яраша сирлари ва муаммолари бўлади. Уларнинг ҳар иккиси қанчалик нотўғри эканини билса ҳам бир-бирини ёқтириб қола бошлайди.\n«Шараф сўзи» — 4 қисмдан иборат\nЁш йигит бир вақтлар ҳаётини сақлаб қолган инсонга у қачон ёрдамга муҳтожлик сезса, нима бўлишидан қатъи назар, ёрдам беришга вада беради. Орадан йиллар ўтиб эса ваъдасининг устидан чиқишига тўғри келади.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 44 | Добавил: iphone | Теги: #uznews, #habarlar, #Yangiliklar, #новости, #news, #xabarlar, #Yangilik, #newsuz, #ahborot | Рейтинг: 0.0/0


Тергов департаменти Навоийдаги «самосуд» юзасидан маълумот берди – Газета.uz\nТергов департаменти Навоийдаги «самосуд» юзасидан маълумот берди\nИИВ ҳузуридаги Тергов департаменти фуқарони арқон билан боғлаган ҳолда трактор тиркамасида мажбурий равишда олиб кетаётганлиги акс этган, Навоийдаги «самосуд» видеоси ҳақида маълумот берди.\nLotinchada 8 октябр 2020, 16:30 Жамият\n7 октябрь куни Telegram мессенжерида фуқарони арқон билан боғлаган ҳолда трактор тиркамасида мажбурий равишда олиб кетаётганлиги акс этган видео тарқалди.\nИИВ ҳузуридаги Тергов департаментининг хабар беришича, ҳолат юзасидан Навоий вилояти ИИБ ходимлари томонидан терговга қадар текширув ҳаракатлари олиб борилган.\nТекширувлар натижасида аниқланишича, 3 октябрь куни соат 10:30 да Навоий вилояти Қизилтепа тумани «Янги ҳаёт» МФЙ ҳудудида жойлашган фермер хўжалиги ер майдонида ушбу фермер хўжалик ишчиси бўлган 32 ёшли С.Ш. маст ҳолда фермер хўжалиги раҳбари 26 ёшли Ж.Н. ни камситувчи қўпол сўзлар билан ҳақоратлаган.\nОқибатда, фермер хўжалиги раҳбари Ж.Н. ишчиси С.Ш. ни юзи ва танасининг турли жойларига уриб жароҳат етказган. Қўшни фермер хўжалиги тракторчиси фуқаро 28 ёшли С.Н. билан биргаликда фуқаро С.Ш. нинг бўйнидан арқон билан боғлаб, унинг тракторида фермер хўжалигининг дала шийпонига олиб бориб, қийноққа солиб дарахтга боғлаб, ташлаб кетишган, дейилади хабарда.\n4 октябрь куни фуқаро С.Ш. фермер хўжалиги раҳбарининг яшаш хонадонига бир кун олдинги ҳолатга ойдинлик киритиш мақсадида борганида фермер хўжалиги раҳбарининг отаси 52 ёшли Н.В. ўзаро вужудга келган тортишувдан сўнг С.Ш. ни яшаш хонадонига олиб кириб танасининг турли жойларига уриб тан жароҳати етказганлиги аниқланган, дейди Тергов департаменти матбуот хизмати.\nУшбу куни юз берган воқеани Ж.Н. ўзининг қўл телефонига видео тасвирга, олиб таниши Т.Р. га Telegram мессенжери орқали юборган, Т.Р. эса ушбу видеони Қизилтепа туманидаги танишларига тарқатганлиги аниқланган.\nМазкур ҳолат юзасидан Қизилтепа туман ИИБ ҳузуридаги Тергов бўлинмаси томонидан Жиност кодексининг 109-моддаси 2-қисми (қасддан баданга енгил шикаст етказиш) ва 138-моддаси 1-қисми (зўрлик ишлатиб ғайриқонуний равишда озодликдан маҳрум қилиш) билан жиноят иши қўзғатилган. Суриштирув ишлари давом этмоқда.\nИИВ ҳузуридаги Тергов департаменти шунингдек, юқоридаги каби ҳаракталар Ўзбекистон Республикаси Маъмурий жавобгарлик тўғрисидаги Кодексининг 1891-моддаси ва Жиноят кодексининг 1301-моддаларида кўрсатилган «Зўравонликни ёки шафқатсизликни тарғиб қилувчи маҳсулотни тайёрлаш, олиб кириш, тарқатиш, реклама қилиш, намойиш этиш» каби маъмурий ва жиноий жавобгарликни келтириб чиқариши ҳақида эслатиб ўтди.\nХоразмда «самосуд»: Бир гуруҳ аёллар бошқа бир аёлни ечинтириб, жараённи видеога олишди 23 ноябр 2020, 19:04


Яшил сайёра 10 ноябр 2021 3251\nМатн: Гулсум Шодиева\nМактабнинг атрофига иқлимга тез мослашадиган 150 дан ортиқ мевали ва манзарали дарахтлар экилди.\nЖорий йилнинг 2 ноябрь куни Президентимиз Шавкат Мирзиёев раислигида ўтказилган видеоселектор йиғилишида “Яшил макон” умуммиллий лойиҳаси доирасида йилига 200 миллион туп дарахт ва бута кўчатларини экиш, шу орқали мамлакатимиздаги яшил майдонларни кўпайтириш режалаштирилди.\nШу мақсадда Президент таълим муассасалари агентлиги тасарруфидаги Ҳалима Худойбердиева номидаги она тили ва адабиёт фанларини чуқур ўқитишга ихтисослаштирилган мактаб-интернатида “Яшил макон” лойиҳаси доирасида мактаб ҳудудига мевали ва манзарали дарахтлар ҳамда гул кўчатлари экилди.\nИжод мактаби раҳбарияти бошчилигида ходимлар бугунги ободонлаштириш ишларини ўзгача завқ ва иштиёқ билан амалга оширишди. Мактабнинг атрофига иқлимга тез мослашадиган 150 дан ортиқ мевали ва манзарали дарахтлар экилди. Қишки боғда ҳам иш қизғин тус олди. Мавжуд гулзорга яна 50 дан ортиқ фикус, алеандр, бенжамика, палма, геран каби гул кўчатлари экилди.\nХалқимизда “Кўчат эк, боғ ярат” деган нақл бор. Чунки экилган кўчатлар униб-ўсиб чиройли манзара ҳосил қилса ҳам кишининг дилини яйратиб, кўзларни қувонтиради, ҳам ҳавонинг софлигини таъминлайди. Мактаб ҳудудининг яшил маконга айланиши, албатта, ёш ижодкорларнинг она-табиатга меҳр қўйишларида, аждодларимиз сингари улкан боғ-роғлар барпо этишларида, яшилликдан баҳра олиб, илҳомланиб янги ижод намуналари яратишларида муҳим аҳамиятга эга. Ижод мактабида Президентимиз ташаббуслари билан бошланган “Долзарб қирқ кунлик” доирасида олиб борилаётган ободонлаштириш ва кўчат экиш ишлари давом этмоқда.\nижод мактаби ўқитувчиси.\n# Мактаб таълими # Сирдарё вилояти


Тошкент метрополитенида йўл ҳақини контактсиз тўлаш тартиби тажриба тариқасида ишга туширилди. - Платежная система HUMO Национального межбанковского процессингового центра\nТошкент метрополитенида йўл ҳақини контактсиз тўлаш тартиби тажриба тариқасида ишга туширилди.\nЖорий йилнинг 7 август куни Банклараро миллий процессинг маркази Тошкент метрополитени ва Ўзбекистон Республикаси Ташқи иқтисодий фаолият миллий банки билан ҳамкорликда метрода йўл ҳақини HUMO карталари орқали тўлаш тартибини тажриба тариқасида ишга туширди.\n2019 йил 7 август, Тошкент шаҳри – Банклараро миллий процессинг маркази (БМПМ) метрода йўл ҳақини HUMO карталари орқали контактсиз тарзда тўлаш бўйича тажриба лойиҳасини бошлаб юборди. Йўл ҳақини контактсиз тарзда тўлаш БМПМ, Тошкент метрополитени ва Ўзбекистон Республикаси Ташқи иқтисодий фаолият миллий банки ҳамкорлигидаги саъй-ҳаракатлари орқали жорий этилди.\nЙўл ҳақини HUMO банк картаси орқали контактсиз тарзда тўлаш учун турникет Чилонзор йўлининг “Халқлар дўстлиги” метро бекатида ўрнатилди. Айни пайтда у тажрибатариқасида ишламоқда. Тўловни ушбу усул билан “Плати картой HUMO.HUMO kartasi bilan to’lang” махсус табличка ўрнатилган турникет орқали, картани ўқиш мосламасига қўйган ҳолда амалга ошириш мумкин.\n“Ушбу ижобий тажриба август ойи якунига қадар бизга йўл ҳақини контактсиз тарзда тўлаш тартибини пойтахт метрополитенининг барча бекатларида жорий этиш имконини яратиб беради, деб умид қилиб қоламиз.Контактсиз тарзда тўлов имконини халқаро тўлов тизимлари карталари фойдаланувчилари учун ҳам жорий этиш келгусидаги режаларимиздан ўрин олган”, – дейди БМПМ директори Шуҳратбек Қурбонов.\nЙўл ҳақини HUMO банк картаси орқали тўлаган ҳолда йўл жетонларини харид қилиш, зарур суммани қидириш ва қайтимни кутиш учун вақт сарфланмайди. Янги технология тиғиз пайтларда энг талабгор бекатларда янада самаралидир. Бундай шароитларда йўловчи кассада жетон харид қилиш ўрнига йўл ҳақини турникет орқали контактсиз тарзда тўлашни танлаган ҳолда кунига 8 дақиқагача вақт тежайди.\nКонтактсиз тўловлардан фойдаланган ҳолда метрода бир марта юриш қиймати жетон қийматига тенг. Йўл ҳақини турникет орқали тўлаш метрополитен хизматларидан кам фойдаланадиган йўловчилар учун ҳам қулай.\nАвтор: кўрсатилмаган / Манба: кўрсатилмаган / Кўришлар: 150\nОхирги янгиланиш: 23 Феврал 2020, 10:49 (GMT+5)


Россия ва Ўзбекистон қўшма авиакомпания яратиш масаласини кўриб чиқяпти\nБош саҳифаЯнгиликларРоссия ва Ўзбекистон қўшма авиакомпания яратиш масаласини кўриб чиқяпти\nБугун, 2020 йилнинг 20 июль куни Россия Федерацияси ҳамда Ўзбекистон Республикаси ўртасидаги иқтисодий ҳамкорлик бўйича ҳукуматлараро комиссия қуйи қўмитасининг видеоконференцалоқа шаклидаги иккинчи йиғилиши бўлиб ўтди. Бу ҳақида Россия Транспорт вазирлиги Матбуот хизмати хабар қилмоқда.\nУнда Россия томонидан Транспорт вазирлиги вазир ўринбосари, Федерал ҳаво транспорти агентлиги раҳбари Александр Нерадько, Ўзбекистондан эса Транспорт вазири Элёр Ғаниев иштирок этишган.\nТомонлар ҳаво транспорти бўйича ўзаро алоқаларга алоҳида тўхталган ҳолда, икки томонлама ҳамкорликнинг долзарб масалаларини кўриб чиқишган.\nШунингдек, Федерал ҳаво транспорти агентлиги (Россия) ҳамда Фуқаро авиацияси агентлиги (Ўзбекистон) ўртасида “учишга яроқлилик” соҳасида ҳамкорлик қилиш бўйича шартномалар имзолашга тайёргарлик масалалари муҳокама қилинган. Бундан ташқари, йиғилишда икки давлат ўртасидаги рейслар сонини ошириш ҳамда арзон нархларда йўловчи ва юкларни ташийдиган рус-ўзбек авиаташувчисини ташкил қилиш ҳақида ҳам сўз борган.\nТомонлар Россия ва Ўзбекистон транспорт вазирликлари ўртасида “Транспорт таълими соҳасидаги ҳамкорликни ривожлантириш тўғрисида”ги ўзаро англашув Меморандумини имзолаш борасидаги тайёргарлик ишлари ҳақида маълумот алмашиб, уни тезроқ якунлашга келишиб олишган. Шунингдек, “учишга яроқлилик” соҳасида ҳам ҳамкорлик қилиш бўйича келишувга эришилгани айтилмоқда.


Дума Ўзбекистон ва Россия ўртасидаги битимни ратификация қилади / Ўзбекистон янгиликлари, энг сўнгги хабарлар\nДума Ўзбекистон ва Россия ўртасидаги битимни ратификация қилади\n07 ноябр 2013, 11:02 6625 кўрилди\nРоссия Давлат Думасида Ўзбекистон Республикаси ва Россия Федерацияси ҳукуматлари ўртасида Сармояларни рағбатлантириш ва ўзаро ҳимоя қилиш тўғрисидаги битим ратификация қилиш учун киритилди. Мазкур келишув сармоявий келишмовчиликларнинг олдини олиш учун ҳуқуқий асос бўлиб хизмат қилади, деб ёзади “Парламентская газета” нашри.\nУшбу ҳужжат сармоядорларга қулай шароит яратишни таъминлайди, уларнинг сармояси ва даромадларини ҳимоялайди, сармояга зарар етганда компенсация тўланишини кафолатлайди. Бундан ташқари, судда, хусусан халқаро арбитраж суди орқали сармоядор ҳуқуқини ҳимоя қилиш назарда тутилмоқда.\nҲужжатнинг кучга кириши Ўзбекистон ва Россия Федерацияси ўртасида сармоявий ҳамкорлик алоқаларини янада жадаллаштиришга хизмат қилади.\nМазкур битим Ўзбекистон Республикаси Президенти Ислом Каримовнинг 2013 йилнинг апрель ойида Россияга амалга оширган ташрифи доирасида имзоланган эди.